Zuzen jokatu duenetan ez jakinean egin duela, eta jakinaren gainean egitean buru batek beste guztiei gehiago egin diela, Onofrek berriro izan du bere adurra aldatzeko aukera, Ciclonen heriotzagatik salaketa jarriz izan ere. Ez du egin. Gogora etorri zaizkio Jon eta Anton, Ipotxa eta koarteliloan egindako goizekoak, beti entzun izan dituenak, «Horreen kontra ez diagok zer eginik», eta joaten utzi ditu egunak, Sol edo Ikaztegietan agertzeko beldurrez.\nEz dozu ezer aurreratuko. Zuk hortik jotzen badozu eurek Antonen kontuari ekingo deutsee barriro eta, nik neuk ez dot esango, ez, ha Anton, edo dana dalakoa gurean egonez zanik, ez dot nahasterik gura nik. Halanda ze, ezer egitekotan be, egizu ondo pentsatuta arnasa batean esan dio Anitak, eta haizeak belak puztuta segitu du hitz egiten. Bihartik aurrera Bilbora joango naiz gauero lotara, amaren etxera, amama jagoten.\n«Amama jagoten», Onofrek ez du erantzun, erantzun nahi izan zukeen eran, «Eta ni nork jagongo nau, ba?». Isilik geratu da, errudunaren isiltasunaz. Gogoetan sartu da, bada, orain artekoan egin duenik eta sakonean, Beethovenen errakuntzen bila, haren biografian, eta musikan, bere bizitzakoak arakatzen. Azkenean Solera agertu da, eta hango parrokianoek ez diote aurpegira erantzuteko zuzenik jaurti. Zeharka, begiradaren bat, isiluneak bera han dagoelarik. Besterik ez. «Azken batean ez dok hire mundua». Eta bere mundua zein ote den, bera ere gorra dela susmatu du.\n«Gorra izatea besteak heu ez entzutea be badok», hala da ezen, gortzat du bere burua. Areago, munduaren giltzarria begitandu zaio gorreria. Inork ez zuen ezer ikusi trenbidean, ozen esatekorik behinik behin, eta inork ez du ezer entzungo. «Haatik, kitto». Mundua dute inguruan. Maiatzean ziklistak taberna aurrean igaroko dira, adibidez.\n«Ederra! Karreristak!», bera dagoeneko maisuaren biografiako uretan dabil mosugerka. Hura ere aitatasunaren kariaz garraztu omen zen. Buenos Airesek utzi dion onik bakarra du La Guardia izeneko baten liburua, zeina bere eskuaz egindako oharrez eta marrez basiturik duen. Zertarako Kasinora joan, bada, noizean behin Genarori gaixotasunagatiko oporraldia luzatzeko eskatzearren ez bada, zeren, agerian duen moduan, makartu egin bait da, kemena ja ez datorkio atzera ere gorantz eta hazten utzi duen biboteak beste inori aurpegia lodiago egingo liokeen eran egiten dio berari argalago. Luisek esan dio Kasinora azkenengoz agertu denean. «Makar-makar hago, Onofre», eta «Joditu hadi», esan moduan izan da haren aldetik.\nAnitak bedarren bidez osatuko dela diotso, eta agorrila noiz etorriko irrikaz bizi da, senarrari bazkaria atondu, solora osteratxoa egin eta afaria mahaian prest utzi ondoren azken trena hartzen egunero. Onofrek bere aldetik erabagia eginda du. Ez du bedarrik hartuko. Irensteko den gauza bakarra musika da. Afaria sarritan joaten da kantuen tripara eta pick-upari kea atereaz egiten du oturantza izpirituala, etxe guztia bere duelarik.\n«Bostgarrenean erratu egin zuan», buruan mailu ibili izan zaizkio hitzok, harik eta euron esangura idoro duen arte. Bederatzigarrena entzutean izan da.\nHasteko, aspalditik bazterrean lagata duen Point counter point' nobelako gixajo harek jainkoaren esistentzia frogatzen dela dioen kuartetoan, 132. -ean, hantxe dago irtenbidea susmarazten dion lehen airea. Aire hori bostgarrenean errepikatu egiten denez gero, atea erakutsi behar du, zeren eta, azkenean, bederatzigarrenean ere aire hori berori aditu du. Hiru angelukoa osatzen dute, bada, hiruren artean. Eta argitasuna dario hiruren arteko iturbegiari. «Heriotza minik gabe onartzen, hortxe diagok gakoa», argi ikusi du, ekurutasunez, Beethovenek erakutsi gura izan diona.\n«Errakuntza berriz, heriotzea hasiera bertan iragartea izan zuan Beethovenen aldetik, gero bera be konturatuko zen moduan». Onofrek bederatzigarreneko lehen mugimendua du buruan. «Heriotzea baino lehenago jaiotzea diagok, eta umetzaroa gero». Lehen mugimenduan zorion irribarreak ageri dira, ñir-ñir oskarbian. Eta halako batean trumoi-hotsa. Umetzaroaz zer ekarri dezakeen gogora, zorionekoa ez denik, ezin du halakorik ezer aurkitu. «Gortu egin haiz eta, ez dok heu izan hintzen umearen negarra entzuten, gogoratu egiten baino, mutu; txikitan zoriontsu izan bahintza ala ez, heuk be ez dakik». Asturuaren zama igarri besterik ez zuen egiten orduan. «Ha gerra madarikatua!». Korto Ocañan hilda, Jon atzerrian edo makisean, eta bera Ingalaterran libre. «Hobe guduan hil bahintza heu be». Antonek ezin argiago esan zion, «ez dugu guk gure patuari ekiditerik, hemengoaren bildurrez bestean geratu ezkero ez nintzateke libre izango, ezta zorioneko bez». Orduan ez zekiena musikaren getasunaz datorkio. Mindurarik ekarri barik, gaztaroan bere ibilkerak danbolinen eta txilibituen trosta ibilkera hartu zuen, bederatzigarreneko molto vivace horretan legez.\nCuba, Venezuela, Argentina, lehen bidaietakoak ekarten ditu gogora, eta Argentina dioenean bere bizitzakoa ez den pasarte baten moduan ikusten du Marina, izenez ere itsasoa dena, beronen aldagarritasunean hain igartezina. Gogora datorkion bakarra asetasuna da, haren larruazala ukitzean erpuruetan barrena erraietako azken muineraino hedatu izaten zitzaion jabaldura, zama eza, arintasuna. Getasuna. «Umea aittittek konponduko jok, ona da bera ba!», Onofrek laster diru baten falta nabarituko duela Anitak, eta ezin esan izango diola bajagatik denik. «Euskal Echearako dela esango jeutsoat». Ez daki horrekin zer egin. Bigarren mugimenduaren azken alderantz danbolinak gerra-danbor bihurtzen dira beti. «Entzuizak txilibituak! Hi ezkonduta hengoan, eta hasikeran gogoz ganera. Andrea itzi eta Argentinan geratuko hintzan ba?».\nHirugarren mugimendua gogopozez hasten da. Berrogeitik gora milioi heriotza egin zuen gerra zela tartean, ezkontzea erabagi zuenean, nor hartu andratzat, Ana ala beronen laguna Maddalen. Adurrak erabagi zuen. «Eta zer egin geinke ba adurraren kontra? Baldea daukanak, baldea diaukak, eta kitto». Bizitzako misterioen bigarren giltzarria idoro du, aire horixe, ezein izakik egundaino irudikatu duenik eta meheena, ekurutasun osoa, eztirik ez dariona, gorreria den iragazkailutik hara garden datorren ura. «Bizitzaren zentzua dok bizitzak zentzurik ez daukala ohartzeko unera ailegatu eta hala eta guztiz be ez aztoratzea, bare-bare geratzea barruko itsasoa». Egia hain erraza mamitu eta Onofreren begietara beste argi bat etorri da, itsasmugaz haraindikoa, ninietako leizetan, sakon sakonean, beste ortze bateko izarrik-edo bailegoen. Egunak aurrera joan ahala giltzarri biak sakonean bakarra direla igarri du, gorreria eta bizitzaren esangura, bat dira biak, Mundu bakarrean hemisferio bi diren eran. Bizi-haria noiz etengo patuak erabaki beharrean norberak erabakitzea dela askatasuna, oldozpen honekin batera bere buruaz beste egitekoa ere etorri zaio. Eta ez da ikaratu. Bere munduak hemisferio bi ditu, trenbide ingurua eta pick-uparen gela, eta kalea, Ecuador marra, pilotu hasberri izutiek legez egiten du, batetik besterakoan itzalak eurak baino isilago. Halaxe joan gura luke berak ere isilik, gero eta murritzago egiten zaion mundutik. Kasinoa jada ez dago beraren itsaskartetan, eta Ikaztegietara edo Sol ere bazterretan galduriko irla gero eta arrotzagoak dira. Zubibegien gainean karrilak ipintzen hasita dagozela ikusteak betetzen dio oraindio ere barrua, Ciclon tunel barruan jausi ez jausi, kapatazak jakin ez jakin, aspaldiko gakoa begitantzen zaiolarik. «Hilda diagok, hara jakin beharreko guztia!». Munduko komediako aktoreak eskenatokian aldi berean dagozenak dira. Bada, zelan luzatu eskua banbalina atzetik mutis egitekotan dagoenari? Eta, zetako? Ezin ditu joandakoak eskenatokira ekarri. «Jon bai, Jon itzuli egingo dok!».\nOnofrek ez daki zer dela eta egin zaion bapateko ziurtasun hori. Agorrilaren hamaseian amaituta euki dute burdinbidea eta igurtzapenez karrilek euron ezpain kasik-infinitorantz-luzeetan ageri duten uherra zidarkaratasun bihurtarazten hasteko Caudilloa etorriko dela eta, harrera atondu diote. «Jon itzuli egingo dok». Onofrek Lamiaren puntatik ikusi du itxuraz denak bere kontra dituen haren Azor untzia portuko bokalean geratzen, arrantzuntziak ere espainiar banderaz josita, eta bila joan zaion baportxoa ere, galai-galai. Doroteo gogoratu zaio. Doroteo eta Adela. Min hartu du biak sidecarrean gogoratzean, eta mina erretura egin zaio txalupakoaren gomutaz.\n«Bihar dok inagurazioa», esan dio baten batek alboan pasatzean eta halaxe baretu zaio mina. Hango muinoan laster kenduko ei dituzte presoen azken barrakoiak, atoan hasiko direla moila nagusia lazatzen, «Bost hiri!», haserre esan dio bere buruari, orain arteko hemisferio bat oinen azpian desagertuko zaiolako. «Ezer ez dok berdin izango». Caudilloaren yatchari azken begirada luzatu eta lepoa eman dio, hala egitean mundu guztiari ematen diolakoan. Ibilteari ekin dio, astiro, zigarrotxoa pizteko maniobretan berari adi. Inoizko auto gehien dabil errepidean. Eurotariko edozeinen gurpilen azpira jauzi egin «Eta akabo», pentsatzen du behin eta berriro. Ezin du egin. Gaua ere laster etorriko denez, goiko bide zaharretik lasago ibiliko dela otu zaio. Beste hegalera jo du. Bihartik aurrera hemisferio bakarra izango du Onofreren munduak: pick-upa. Musikan urtuz gura luke Onofrek bereak egitea.\nItsasoan Caudilloaren ardura barik diren txalupek azken errainuak baliatzen dituzte, lehorra hartua duen gerizpetatik alde, urgainean eguzkiak herrenago egiten bait du ihes. Uharak eta gainerako ore azul iluna beste urdinago batean urtuz doaz. Errepide berrian autoak argiak pizturik datoz.\nBapatean klaxona jo dute, temati, eta hantxe ikusi ditu, bide zaharrean gora etortzen argi bi. Autoren bat. Harritu egin da Onofre, nor ote den. Argietariko bat bestea baino beherago, autoa ezin izan dela otu zaio. «Sidecarra dok!».


«Umea bisitara sartu dugu lehen aldiz; bera hunkitu egin da» | Politika | Berria\n«Umea bisitara sartu dugu lehen aldiz; bera hunkitu egin da»\n2022ko urtarrilak 9 - Dueso\nDuesoko espetxearen kanpoaldean, hondartzarantz doan errepidea gurutzatu eta berehala dago aparkaleku bat. Geldirik dagoen auto ilara baten erdian, maletategia irekita, gizon bat eta emakume bat daude zutik, eta bi urteko haur bat autoaren barnean eserita, gurasoek ematen dioten janaria ahora ahal bezala sartzen. «Lehenengo bisita dugu hemen», azaldu du Eider Balerdi hernaniarrak.\nImanol Miner herrikidea bisitatzera etorri dira, Granadako espetxean hemeretzi urte pasatu dituena (855 kilometro, Andaluzia, Espainia). «Kuadrillakoa da», zehaztu du Iñaki Belategik. Bi orduan egin dute Duesorainoko bidaia. «Bi ordu, lasai etorrita». 170 kilometro. «Lehen bederatzi ordu jarraian ziren, pixa egiteko bakarrik geratzen, eta...». Eta, orain, haurrarekin etorri ahal izan dira: «Umea bisitara sartu dugu lehenengo aldiz», nabarmendu du Balerdik. «Bera hunkitu egin da». Belategik berretsi duenez, poz handia hartu du lagunak: «Kuadrillakoek lehen ez zituzten umeak eramaten, ze, azkenean, urruti dago. Nik uste dut ikusi duen kuadrillako lehenengo umea dela». Haientzat egingarria izan da orain bidea: «Atzo umearen bazkaria prestatu, gaur goiz esnatu, dutxatu, gosaldu, eta bi orduan hemen. Eta, bazkaltzeko, dena prest utzi, eta etxean bazkaldu. Guztiz desberdina da». Ados dago Belategi: «Lehen, senitartekoei abisatu behar zitzaien iritsi ginela; bestela, bera ez zen lasai geratzen. Ea bidaia zer moduz egin genuen, eguraldiarekin, beti istorio horiekin kezkatuta».\nAldaketa «asko» izan dira presoarentzat, baina «ondo» dagoela erran die; baldintzak hobeak direla. Belategi: «Jan hobeto, askoz hobeto. Arraina, beroa!», dio, irriz. Balerdik dolutu du harremanek mugatuta segitzen dutela, halere: «Bisita berdina da; kristala daukazu, 40 minutu dira, eta ezin duzu ezer gehiago egin hor. Berdin-berdina da». Eta itzultzean gelditzen den zapore garratza: «Badakizu, zu joaten zarenean, bera orain beste toki batean, baina hor geldituko dela».


Urretxu: Eguneko zentroa eta etxebizitzak doaz pasiotarren eraikinean - Noticias de Gipuzkoa\nUrretxu: Eguneko zentroa eta etxebizitzak doaz pasiotarren eraikinean\nasier zaldua 17.11.2021 | 00:09\nDagoeneko pasiotarren eraikina husten ari dira.\nurretxu – Pasiotarren eraikineko obra datorren urteko Aste Santuan hasiko da, Urretxuko Udalak proiektua eta obra esleitzeko pleguak onartu ondoren. Eraikinean eguneko zentroa eta etxebizitzak egingo dituzte Aspaceko erabiltzaileentzat eta apartamentu tutelatuak adineko pertsonentzat. Obrak urte eta erdi iraungo du.\nProiektua eta pleguak asteleheneko osoko bilkuran onartu zituzten. "Helburua lizitazioa lehenbailehen martxan jartzea da, Aste Santu inguruan obra martxan jarri ahal izateko", esan zuen Igor Zubillaga zinegotziak.\nLehengaien etengabeko garesti-tzea dela eta, prezioa %10 igo dute. Izan ere, Urretxuko Udala lehiaketara enpresarik aurkeztuko ez zen beldur zen. Pleguen arabera, obra 2.284.000 euroan esleituko dute. Obrak urte eta erdiko iraupena izango du. Obraren prezioa igo ahal izateko, kreditu gehikuntza onartu behar izan dute. Urretxuko Udalean ordezkaritza duten alderdi guztiek (EAJ, EH Bildu eta PSE-EE) aldeko botoa eman zuten.\nBeste egitasmo batzuetarako ere kreditu gehikuntzak egon dira: ostalariei laguntzeko, Santa Lutzi feria antolatzeko, Berriotxoa familiari lursail bat erosteko eta Emakumeen Etxean zuntz optikoa instalatzeko. Kreditu gehikuntzak egon diren arren, udalak lau milioi euroko soberakina du oraindik.\nSanta Lutzi feriari dagokionez, aurrekontuak onartu zirenean ez zegoen argi antolatu ahal izango ziren, duela aste batzuk baietz zirudien eta Eusko Jaurlaritzaren atzoko ebazpenaren ondoren, nola ospatu aztertu beharra dago. Urretxu eta Zumarragako udalek gaur bertan egingo dute lehen bilera.\nParke berri bat Udalak Berriotxoa sendiari erosi dion lursailari dagokionez, Matxinporta industrialdearen eta Iparragirre kaleko lehen etxeen artean dago. Bizikletan eta monopatinean ibiltzeko zirkuitu bat (pump track) eta parke bat egingo dituzte bertan.\nOsoko bilkuran ostalariei 2021eko uraren eta zaborraren tasak ordain-tzea eta terrazen tasa ez kobratzea erabaki zen. 2022an ostalariei tasa guztiak kobratzeko asmoa dago. Soberakinetik 65.000 euro hartuko dira ostalariei uraren eta zaborraren tasak ordaintzeko. Eta terrazen tasa ez kobratzeagatik, udalak 28.000 euro kobratzeari utziko dio.\nAsteleheneko osoko bilkuran ekintzailetasuna sustatzeko eta enpresa lehiakortasuna hobetzeko dirulaguntzak arautzeko oinarriak ere onartu ziren. Aurrekontua 16.000 eurokoa da.\nBukatzeko, Udalak Migraziorako Euskal Itun Sozialari atxikimendua azaldu zion. Itun honen oinarria, etorkinei guri gustatuko litzaigukeen harrera egitea da.\nEl Ayuntamiento de Ordizia prepara actividades especiales para el 25-N.\n'Hijos del sol' pelikula, bihar Zumarragako Zelai Arizti aretoan.


Irekia Eusko Jaurlaritza - Gobierno Vasco :: Amaitu da MUGAKen bigarren edizioa, inoizko internazionalena eta herritarrengandik gertukoena\nAmaitu da MUGAKen bigarren edizioa, inoizko…\n\nAmaitu da MUGAKen bigarren edizioa, inoizko internazionalena eta herritarrengandik gertukoena Iturria: Irekia\n\n10_01_2020_arriola_bienal_arquitectura0.png Iturria: Irekia\n45.000 lagunek baino gehiagok parte hartu dute Euskadiko Nazioarteko Arkitektura Bienalaren barruan antolatu diren ehundik gora jarduera eta erakusketetan\nIñaki Arriola Eusko Jaurlaritzako Ingurumen, Lurralde Plangintza eta Etxebizitza sailburuaren arabera, aurtengo edizioan “MUGAK erreferente bihurtu da mundu osoan”\n45.000 lagunek baino gehiagok parte hartu dute MUGAK Euskadiko Nazioarteko Arkitektura Bienalaren barruan azken hiru hilabeteotan Donostian, Bilbon eta Gasteizen antolatu diren ehundiko gora jarduera eta erakusketetan. Hurrengo igandean, urtarrilak 12, oraindik ere zabalik dauden erakusketak amaituko dira, eta balorazioa “ezin da positiboagoa izan”, Iñaki Arriola Eusko Jaurlaritzako Ingurumen, Lurralde Plangintza eta Etxebizitza sailburuak esan duenez. 2017az geroztik, Jaurlaritza da MUGAKen sustatzaile nagusia.\nHurrengo bi egunetan zabalik jarraituko duten erakusketak ikustera ere animatu ditu herritarrak Arriola sailburuak, eta oso positibotzat jo du “mundu-mailan, arkitektura garaikideak gizartean eta kulturan duen garrantziaz hausnartzen dutenen artean, MUGAK erreferente bihurtu izana”.\nAurtengoa bigarren edizioa izan du MUGAKek, eta ezer nabarmentzekotan, herritarrekin lotura estu-estua sortu izana aipatu beharko litzateke. Horren erakusgarri da, Arriolaren iritziz, “proposamenetako batzuk kalean erakutsi izana, horrek gogoeta pizteko eta arkitektura herritarrengana hurbiltzeko balio izan baitu”. Horrekin batera, Donostian ez ezik Bilbon eta Gasteizen ere hainbat jarduera antolatu izana garrantzi handikotzat jo du sailburuak, eta etorkizunean ere horrelaxe jarraitu nahi dutela aitortu du.\nBabesle pribatuen laguntza ere nabarmendu nahi izan du sailburuak, haien babesak “oinarri ezin sendoagoak ematen baitizkio Bienalari, etorkizunari begira batez ere”. Aurten, 45.000 lagunek parte hartu dute MUGAKen, orain bi urte baino dezente gehiago, orduan Bienalak 30.000 lagun inguru elkartu baitzituen.\nErakusketa, hitzaldi, lantegi, bisita gidatu eta film-emanaldi ugari izan dira aurtengo edizioan, eta arkitekturaren, artearen eta kulturaren arteko loturetan sakontzeko aukera eman digute den-denek, tartean baita hainbat alorretako adituek herritarrekin izandako debate ezin oparoagoek ere.\nGurean nazioarteko aditu ugari egon izana da aurtengo edizioaren ezaugarri nabarmenenetako bat. Arkitekturagaraikideko figura bikainenetako batzuk etorri dira gurera aurten; besteak beste, Erresuma Batuko Stephen Bates, Peruko Sandra Barclay eta Jean Pierre Crousse, eta Mexikoko Tatiana Bilbao, bai eta René Spitz, Klaus Klemp eta Martin Mäntele aditu alemanak ere.\nGarrantzi handiko ekitaldiez gozatzeko aukera ere izan dugu aurtengo MUGAKen; ezin aipatu gabe utzi Álvaro Siza eta Rafael Moneo Pritzker saridunak solaskide izan dituzten topaketak, edota txinatarra eta japoniarra bezalako arkitektura-tradizio ezezagunak gure errealitatera hurbiltzeko balio izan duen jarduerak, Liu Yang, Ding Yao eta Yoshihiko Itoentzutetsuak gurera ekartzeko aukera ere eman digutenak. Guztira, 52 hitzaldi eta jardunaldi antolatu dira, eta joan den urriaz geroztik, eta bi hilabetez, 115 hizlari izan dira gurean.\nBaina urrutira joan gabe, bertako arkitektura-tradizioak ere izan du bere lekua aurtengo Bienalean; hortxe daude, esate baterako, Solak K , Kursaal jauregian antolatua, As Built-De la Hoz Fontán eta Donostiako Alde Zaharra eta Portua: Monumentu Multzoa erakusketak.\nDonostian dagoen Euskadiko Arkitektura Institutuaren (EAI) egoitzan egin dira aurtengo ekitaldi eta jarduera nagusiak, baina Gasteizen eta Bilbon ere egon da zer ikusi eta ikasi. Arkitekturak eta hirigintzak gizartean duten inpaktuanardazturik, maila handiko eztabaidak antolatu dira MUGAKen, hala nola Bilbon hiriei eta zaintzei buruz antolatutako saioa, Zorrotzaurreri buruzko jardunaldia edota Donostian ikusgai egon den Belaunaldiarteko etxebizitza erakusketa, gaur egungo etxebizitzek XXI. mendera behar bezala egokitzeko nolakoak izan beharko luketen aztertzea helburu zuena.\nBeste jarduera batzuk ere izan dira; esate baterako, Tokioko Nagakin dorre ospetsuko bizitegi-kapsulen erreplika, gure ondare modernoa babestu beharraz eta bizitoki minimoez hausnartzen lagundu diguna, edota Muga instalazioa, Melillako muga zeharkatzeko pertsona migratzaileek erabilitako eskailerekin sortua, gaur egungo munduan nagusi diren desberdintasunei buruzko eztabaida piztu duena, mugek eragiten dituzten arrakala sakonei buruzkoa batez ere. Bi instalazioak ikono bihurtu dira Bienalaren aurtengo edizioan.\nAurtengo edizioko erakusketa nagusia Sistemen diseinua: Ulm-eko eskola eta Braun konpainia izan da, eta bertan, Bigarren Mundu Gerraren ostean Alemanian eraikitzen hasitako egitura industrial, sozial eta politikoan berebiziko eragina izan zuen eskolaren ondarea gordetzen duten hiru artxiboak batu dira lehen aldiz, eskola bikain horren planteamendu intelektualek gaur egungo diseinugintzarako ere balio dutelakoan.\nErakusketa hori MUGAKen bi egoitzetan egon da ikusgai, San Telmo museoan eta Euskadiko Arkitektura Institutuan, baina Tabakaleran ere egon da zer ikusi, Sistemen diseinua erakusketarekin lotuta, Orain diseinua! erakusketa ikusteko aukera izan baita bertan, arkitekturak eta diseinuak gizartea nola aldaraz dezaketen gaitzat harturik.\nAurtengo MUGAKen denetariko gaiak landu dira: ingurumenak, gizarteak eta ekonomiak jasangarritasunarekin duten lotura, puri-purian dauden eztabaidak, artearen eta kulturaren arteko uztardurak, ospe handiko kazetari, artista plastiko eta diseinatzaileen arteko solasaldiak…\nHori guztia dela tarteko, Pedro Astigarraga MUGAKeko komisarioak zera esan du: “Bienalaren bigarren edizio onek oso programazio sendoa izan du, eduki guztiak pluraltasun eta transbertsaltasun handikoa izan dira, eta inoiz baino are gertuago egon gara herritarrengandik”; Astigarragak, gainera, beren eginahala eskertu die Bienalean laguntzaile aritu diren hogeita hamarren bat entitateei.\nAstigarragak bereziki nabarmentzat jo du Euskal Herriko Unibertsitateko Arkitektura Goi Eskola Teknikoko ikasle eta irakasleek aurtengo MUGAKen egin duten lan aparta: “haien babesik gabe, eskolen asteak ez zuen izango izan duen arrakasta, ekimen horrek bereziko pisua izan baitu aurtengo edizioan”.\nAste horretan zehar, urriaren 21etik 25era bitartean, Europa osoko sei eskolatako 600 ikasle elkartu ziren Donostian: Euskal Herriko Unibertsitateko Arkitektura Goi Eskola Teknikokoak, Toledokoak, Coruñakoak, Bordelekoak, Montpellier-ekoak eta Wroclaw-ekoak. Den-denek parte hartu zuten, Donostiako Alde Zaharrean, MUGAK Hiria izeneko egitasmoaren barruan antolatutako Hub Uharteak instalazioan eta Reflex Gunean, eta astebetez haien proiektuen berri elkarri ematen egon ondoren, denak ere ikusgai jarri ziren Urgull mendiko hainbat bazterretan.\nHori guztia dela eta, Astigarraga komisarioak zera esan du: “Arkitektura Eskolek gero eta parte-hartze handiagoa dute gurean, eta horixe da MUGAKen helburu estrategiko mamitsuena, gurea epe luzeko proiektua den aldetik”.\nIa 30 laguntzaile eta 28 babesle\nEuskal Herriko Unibertsitateaz gainera, Eusko Jaurlaritzako Ingurumen, Lurralde Plangintza eta Etxebizitza Sailak bultzatu du MUGAK, eta laguntzaile modura, hainbat administrazio publiko, kultur entitate eta arkitekturaren alorreko zenbait elkarte egon dira tartean; besteak beste, Donostiako Udala, Gipuzkoako Foru Aldundia, Euskal Herriko Arkitektoen Elkargoa eta San Telmo museoa, Kursaala, Bilboko Guggenheim museoa eta Gasteizko Artium museoa, Donostiako Elizbarrutiko museoa, Museum Cemento Rezola, COAVN, Peña Gantxegi Artxiboa, Maushaus, Habic eta Eraikune klusterrak, Baskegur, Atari, Ancora eta Urbanbat elkarteak, Altxerri, Arteko, Ekain eta Kur galeriak, Espacio Reflex gunea, Gipuzkoako Yoko Onoren Lagunen Elkartea, eta elaller eta Dabadaba.\n2019ko MUGAK zenbakitan\nEuropako, Amerikako eta Asiako 115 hizlari baino gehiago, eta 52tik gora jardunaldi eta ekitaldi.\n37 lantegi-ordu heldu, gazte eta haurrentzat.\nLau herrialdetako arkitekturako 600 ikasle\nErakusketa, hitzaldi, proiekzio eta lantegietan parte hartu duten 45.000tik gora lagun (2017an 30.000 izan ziren).\narriola_asistentzia_igoera_... behera kargatu (800 KB)\narriola_programazioa_zabald... behera kargatu (400 KB)\narriola_asistentzia_igoera_... 70 MB\narriola_programazioa_zabald... 40 MB\nrecursos_arriola_bienal_arq... 80 MB\n10_01_2020_arriola_bienal_a... 900 KB (png)


Zure enpresarentzako 2020ko social recruiting estrategiarik onenak — LABORAL Kutxa\n23 uztaila, 2020 | argitaratuta LABORAL Kutxa\nSare sozialek aspaldian utzi zioten denbora-pasa hutsa izateari; gaur egun, indar handiko tresna profesionalak dira, adibidez marketinaren eta komunikazioaren arloetan. Recruitinga edo talentua erakartzea da hazkunderik handiena izan duten sektoreetako bat. Zure enpresak hainbat estrategia ditu eskura, sare sozialen bidez talentua erakartzeko kanpaina eraginkorrak egiteko.\nTalentua erakartzeko onlineko estrategiak\nLandu zure enpresaren onlineko ospea\nEnpresak ez dira haiek esaten dutena, jendeak haietaz uste duena baizik. Zure enpresak sare sozialetan erakarri nahi badu talentua, onlineko ospe ona lortu behar du. Hasteko, ikertu zer argitaratzen duten zure lehiakideek eta nola aurkezten duten beren burua, zuk nola nabarmendu behar duzun jakiteko: Zer eduki baliotsu eskain dezaket? Nola transmitituko ditut neure balioak era erakargarri batean?\nHautagaiak erakartzeko, funtsezkoa da zure enpresa sare sozialetan aktibo egotea eta eduki profesional interesgarriak sortzea. Zure enpresaren onlineko presentzia eta komunitate horrekin dituzun harremanak oinarrizkoak dira sektoreko erreferentziako enpresatzat har zaitzaten, eta, ondorioz, jende gehiagok enpresa gomenda dezan eta bertan lan egin nahi izan dezan.\nJarri harremanetan pertsona egokiekin\nJarri harremanetan pertsona egokiekin eta bihur itzazu jarraitzaile. Bilatu «sektorean lider» diren pertsonen profila, hau da, zure enpresaren arlo berean diharduten profesional adituena. Komunikatzeko era garrantzi handikoa da pertsona haiengana iristeko. Izan jatorra, sortu mezu pertsonalizatuak, aztertu haien interesak eta inbertitu denbora copywritingean.\nErabili traol-hitz zuzenak talentua erakartzeko kanpainan\nTraol-hitzak lagungarri izan daitezke sare sozialetan mezu batek irismen handiagoa izan dezan. Bi estrategia balia daitezke traol-hitzak sare sozialetan talentua erakartzeko kanpainetan behar bezala erabiltzeko: batetik, enplegu bila ari direnek Twitterren, Facebooken eta Instagramen sartzen dituztenak aurkitu eta zure prozesuan erabiltzea; bestetik, zureak sortu eta joera izan daitezen saiatzea, horiek partekatzeko prest dagoen komunitate batek lagunduta. Traol-hitz bat erabili baino lehen, ziurtatu nahikoa esklusiboa dela eta ez dela beste batzuekin nahasten. Gainera, hornitu beti eduki erakargarriez. Bestela, porrot egingo du.\nZaindu zure LinkedIneko profila\nLinkedIn da foro guztietan egokiena. Sare profesional nagusia da, mundu zabaleko enpresa eta profesional gehienek erabiltzen duten plaza handi baten antzekoa. Horregatik, funtsezkoa da zure enpresak LinkedIneko profila bereziki zaintzea eta jarduera bizia izatea bertan, talentua erakartzeko 3.0 prozesuan erakargarria izan dadin. Hona hemen egoitza Euskadin duten eta LinkedInen profil nabarmenak dituzten enpresa batzuk:\nEROSKI. Estatuko banaketa-enpresa nagusietako bat da. Azpimarratzekoa da haren edukia: hurbila da, pertsonei ikusgarritasuna ematen die eta inklusibotasun- nahiz jasangarritasun-balioak indartzen ditu. LinkedIneko profilak 30.000 jarraitzaile baino gehiago bereganatu ditu.\nIberdrola. Energia-enpresa hori erreferentziazkoa da sare sozialetan proiektuak, lorpenak eta balioak aurkezten. Eman nahi duen irudiarekin zuzenean lotzen diren ideiak nabarmentzen ditu argitalpen guztietan: dibertsitatea, jasangarritasuna eta etika digitala. 000 jarraitzaile ditu.\nORBEA. Txirrindularitzan espezializatutako enpresa hori oso aktiboa da talentua erakartzeko zereginetan, eta dituen enplegu-eskaintza guztiak argitaratzen ditu bere profilean. Eduki esklusiborako sarbidea eskaintzen du sare sozialen bidez, eta interesa pizten du txirrindularitzaren inguruko adituen eta zaleen artean. 000 jarraitzailetik gorako komunitatea du.\nAztertu Instagram erabiltzea\nSare sozial hori batez ere bisuala bada ere, azken urteotan hazkunderik handienetakoa izan du —dagoeneko 16 milioi erabiltzaile ditu— eta millennialek gehien erabiltzen dutenetako bat da. Gainera, enpresentzako bertsioa ere badu, eduki interesgarriak argitaratzeko: zure enpresaren jarduerari buruzko informazio baliotsua, kontaktua, CVa bidaltzeko helbide elektronikoa edo zure marka bultzatzeko argitalpenak. Horrez gain, estekadun storyak edo irudi deigarriak erabil ditzakezu, lanpostuari publizitatea emateko.\nNahasi zure lantaldea prozesuan\nSare sozialetako profiletan eskaintza bat partekatzeko eska diezaiekezu lantaldeko kideei. Batez ere, prozesuarekin zerikusia duten departamentuetako lankideei. Dena den, garrantzi handikoa da sare sozialetako politika zehaztuta izatea eta erakundeko pertsona guztiek errespetatzea, enpresaren izenean argitalpenen bat egin behar badute.\nPrestatu talentua erakartzeko kanpaina on bat\nJarduera organikoak esperotako emaitzak ematen ez baditu, une egokia izan daiteke ordainpeko publizitate-kanpainak erabiltzea aztertzeko. LinkedInek, Facebookek, Instagramek eta Twitterrek iragarkiak jartzeko aukera eskaintzen dute. Gainera, segmentazio ona dute, eta edozein aurrekontutara egokitzeko gaitasuna. Hauxe da kanpaina horien abantaila: aukera ematen dute kanpaina aldatzeko edo bertan behera uzteko, iragarkien hartzaileen profila aldatzeko eta iragarkien edukia moldatzeko, emaitzak itxaropenekin bat etortzen ez badira. Oro har, hainbat profiletara iristeko, aukerarik onena da talentua erakartzeko kanpaina hainbat sare sozialetan egitea.\nErabili zure etorkizuneko enplegatuen interesari eusteko teknikak\nBehin komunikazio-bideak ezarri ondoren, garrantzitsua da zure jarraitzaileek lanpostuarekiko interesari eustea. Hasteko, mezu zuzenak bidal diezazkiekezu, edo beraiekin bideodeiak egin ditzakezu, haien galdera guztiei erantzuteko eta eskaintzaren xehetasunak argitzeko. Lehen kontaktuaren ondoren, offlineko unea iritsiko da: hautagaia zuzenean ezagutu behar da, eta lantokia eta lantaldea aurkeztu eta erakutsi behar zaizkio.\nEspero dugu estrategia horiei esker hautagai-profil egokiak aurkitzea sare sozialen bidez. Baina, gogoan izan: sare sozialak zure enpresaren luzapena baino ez dira, eta horietan islatzen duzun irudiak errealitatean oinarrituta egon behar du. Alderdiren bat esajeratzeak eta hautagaien itxaropenekin jolasteak eragin kaltegarria izan dezakete zure marka-irudian.


Lauaxeta Ikastola: 2012-07\nLauaxetako ikasleak Estoniara Europako Parlamentura\nUrrian Tallinen (Estoniako hiriburua) ospatuko den Europako Parlamentuan Lauaxetako Ikasleak egongo dira berriro ere. Arrasateko, Euskadiko txapelketa eta Sitgeseko Espainiako txapelketa gainditu ostean, azken txanpa Estonian ospatuko den Europako Parlamentua izango da.\nAsko ikasi, zuen inglesa hobetzen jarraitu eta asko disfrutatu!\nMugak gainditu behar direla behin eta berriz errepikatzen dugun arren beti lortzen ez den gauza bat ere bada. Horregaitik are eta meritu gehiago dauka Irati Vilariñok lortu duena. Aurten amaitu du bere ibilbidea Lauaxeta Ikastolan eta selektibitatean lortu duen emaitza bikaina izan da. Aspalditik genekien Ikastolan pertsona bikaina eta oso indartsua izateaz gain, ikasle bikaina ere bazela, horrela lortu ditu bere ikasle ibilbide osoan zehar lortu dituen ikasketak. Eta zorionez, unibertsitatera sartzeko frogan ere emaitz bikainak lortu ditu.\nZorionak beraz Irati!


«On line» eta euskaraz ikasi nahi duzu? | begiradak | GAUR8\n«On line» eta euskaraz ikasi nahi duzu?\nGero eta gehiago dira «on line» ikastera animatzen diren herritarrak. Batzuk lana egin behar dutelako, eta ezin direlako aurrez aurreko modalitatean sartu. Besteak, familia eta bestelako ardura eta zeregin pertsonalak dituztelako. Edozein kasutan, gero eta gehiago dira, ardura profesional eta pertsonalen baturagatik, etxetik eta «on line» ikasteko hautua egiten dutenak. Gero eta gehiago baitira, unibertsitate edo lanbide heziketaren ondoren, ikasten jarraitzen dutenak. Euren burua etengabe jantzi nahi dutenak. Izan egiten duten lanarekin zerikusia duten gaietan edo izan interes pertsonalek mugitzen dituzten arloetan.\nJendartea aldatzen ari da zentzu horretan, jendartearen beharrak eta ikasteko moduak ere aldatzen ari direlako. Eta lanbide unibertsitateak gero eta kontzienteago dira. Horregatik ari dira, eurak ere, euren on line eskaintza sortzen eta indartzen. Aurrez aurrekoak izateko jaio ziren arren, badakitelako egun 22 urte baino gehiago dituztenak ere euren ikasle izan daitezkeela. Baina balizko ikasle horiek malgutasuna nahi dute. Euren erritmora ikasi nahi dute. Denbora gutxi dute eskaintzeko, eta ez dute desplazamendurik nahi. Eta eguneko edozein unetan ikasteko askatasuna nahi dute. Erabakitzeko aukera. Baina aurrez aurrekoak izateko jaio zirenentzat, logikoa denez, aurrez aurrezkoa da muina. Nekez asimila dezakete on line ikasketak eskaintzeak dakarren aldaketa. Aldaketa, besteak beste, eredu pedagogikoetan eta irakasleen roletan.\nEdozein kasutan, gradu mailako ikasketak euskaraz, on line eta modu malguan eskaintzen dituen aurrez aurreko unibertsitaterik ez dago Euskal Herrian. UNED existitzen da, Eusko Jaurlaritzaren laguntza jasotzen du, baina ez du euskarazko eskaintzarik. Eta ikaskuntza-irakaskuntza prozesuen diseinua zalantzan jartzekoa iruditzen zait niri. Are, UNED ez da on line unibertsitate bat. UNED urruneko unibertsitate bat da. Eta ez da gauza bera. Urruneko unibertsitate batean, urrun ikasten duzu. Zure kabuz. Zure erritmora. Azterketara joan eta kito. Eta zenbait kasutan ariketak izango dituzu tartean. On line unibertsitateetan ikaskuntza-irakaskuntza prozesu osoa on line izateko diseinatzen da. Ikaslean zentratzen da. Bere autonomian, eta bere ikaskuntza prozesuan. Eta horrek beste diseinu batzuk eskatzen ditu.\nEta badira «on line» unibertsitateak. Eta «on line» ikasteko aukerak oparoak dira, noski. Gaztelaniaz, frantsesez eta ingelesez, esaterako, aukera andana dugu. Euskaraz ere bai, gutxi batzuk. Baina gradu mailako titulaziorik ez. Ez dago modurik, esaterako, Enpresen Administrazio eta Zuzendaritza edo Psikologia euskaraz eta on line ikasteko. Eta are gutxiago ardura profesional eta pertsonalak dituzten ikasleen erritmoetara egokitzeko malgutasunarekin. Zentzu horretan, azken asteotan, UEUk antolatu jardunaldi bat izan dugu gai hau lantzeko aitzakia. Atzo izan zen, Koldo Mitxelenan. Mamitsua izan zen. Eta horretarako antolatu genuen.\nHizlari gonbidatuak ez ziren zoriaren ondorio. Euskarazko on line unibertsitate berri bat sortzeko osagai guztiak izan genituen: administrazio publikoak (Gipuzkoako Foru Aldundia eta Eusko Jaurlaritza), Euskaltzaindia, aurrez aurreko lau unibertsitate (Deustuko Unibertsitatea, Euskal Herriko Unibertsitatea, Mondragon Unibertsitatea eta Nafarroako Unibertsitate Publikoa), UOC Kataluniako Unibertsitate Irekiko Carles Sigales Conde (Ikaskuntza eta irakaskuntza errektoreordea), Juanjo Alvarez Rubio (UNEDeko zuzendari ohia) eta Iñaki Alegria Loinaz (UEUko zuzendaria).\nCarlesek argi utzi zuen zein den bidea. Zeintzuk izan ziren UOCen lehen urratsak. Eta zeinen ezinbestekoa den denen arteko elkarlana. Has gaitezen bada. Lehenbailehen. •


Pablo Aguero zuzendariari elkarrizketa "Akelarre" filmaz 2020ko Zinemaldian\n"Jendeak 'Akelarre' bere borroketarako tresna gisa erabiltzea nahiko nuke"\nArgentinar zuzendariak Sail Ofizialean erakutsi du “Akelarre”, XVII. mendeko emakumeen errepresiora euskaraz eta gaztelaniaz gerturatzen den pelikula, Euskal Herrian filmatutakoa.\nPablo Agüero zuzendaria, "Akelarre" filmatzen\n'Akelarre', EiTBk parte hartzen duen filma, Urrezko Maskorra lortzeko lehiatuko da\n''Akelarre'' filmaren material argitaragabea (gaztelaniaz)\nETBk babestutako 'Akelarre' filmak Zinemaldiko 68. edizioan lehiatuko du\nAmaia Aberasturi: ''Iritzi nahiko onak iritsi zaizkit 'Akelarre' filmarengatik''\nLa Sorcière Jules Michelet (1798-1874) frantses historialariaren saioa irakurtzeak Pablo Agüero (Mendoza, Argentina, 1977) zuzendariaren jakin-mina piztu zuen 2008an.\nGaur, hamabi urte eta egun batzuk geroago, Agüero Zinemaldira bueltan da, Donostiako jaialdiaren Sail Ofizialean Akelarre bere seigarren film luzea aurkezteko. XVII. mendean independentzia eta askatasun gosez bizi ziren emakumeen historia beste alde batetik kontatzeko “gerrillako filma” da, emakume horiek memoriatik ezabatzeko asmoz “sorgin” ezatseginaren irudiz jantzi dituen herentzia inkisitorial eta misoginoari itzuri egiten diona.\nEuskal Herrian filmatuta dago Akelarre, euskara eta gaztelania tartekatuta, proposamen tekniko eta estetiko dotorea du (Javier Agirre argazki-zuzendaria eta Mikel Serrano zuzendari artistikoa izan ditu lagun Agüerok) eta kontagai du Rostegui epaileak (Alex Brendemühl), Pierre de Lancre garai hartako frantses funtzionarioaren bizitzan dago oinarrituta, sei emakumeren aurka gidatzen duen jazarpen doilorra.\nAmaia Aberasturi bizkaitar aktorea (Artea, 1997) ageri da sei emakume protagonistak gorpuztu ez ezik beroriei bizitza, ahotsa, musika eta argia ere ematen dien taldearen buru, eta zeregin horretan lagun ditu Yune Nogueiras, Garazi Urkola, Irati Saez de Urabain, Lorea Ibarra eta Jone Laspiur (aurkikuntza nabarmena, bai paper horretan baita “Ane” Zinemaldian erakutsiko den beste filmean sinesgarriro jokatzen duen protagonistarenean ere).\n"Akelarre". Argazkia: David Herranz.\nAgüerorekin mintzatu gara, berriz ere Urrezko Maskorrerako lehian jarri duen pelikula honi buruz.\nLa Sorcière liburuak piztu zuen “Akelarre” egiteko sua. Zer har esnatu zuen irakurketa horrek?\n“Sorgina” botere monarkiko, patriarkal eta klerikalak jazarritako emakume errebelde gisa ikustea izan zen errebelazio nagusia. Ikuspegi iraultzailea zen XIX. mendean, Micheleten liburua hainbat urtez debekatu zuten horregatik, baina XXI. mende betean iraultzailea da oraindik.\nLiburu horrek gidatu ninduen klixe guztien aurkako bidean. Kako formako sudurra duen emakume petrikilo gisa erakutsi digute “sorgina”. Egiatan, baina, Euskal Herrian zigortutako emakume gehienak gazteak eta ederrak ziren eta ez zuten edaberik prestatzen.\nBeraien edertasun eta askatasunak gizon boteretsuen libidoa pizten zuela eta horrek asaldatu egiten zituela estaltzeko deskribatu izan dituzte emakume hauek atso itsusi gisa. Herri kultura laidoztatzeko eta abortua eta antisorgailuak (hala moduz, baina egon bazeuden) kondenatzeko egozten diete deabruarekiko lotura. Arabiar eta juduekin nahaspila bat egiteko ezartzen zaie sudur konkorra. Horregatik deitzen diote “sabbat” ustezko akelarreari ere.\n2008an irakurri nuenean, Micheleten liburuak nik zineman ordura arte egindakoa biltzen zuen bat-batean (feminitatea, bidegabekeria soziala, errebeldia…), eta hain adierazkortasun handiz egiten zuen, ezen bere itzalak “Akelarre” egiteko hamar urtez borrokatzera bultzatu ninduen.\n“Herri kultura deabrutu”\nZer iturritara jo duzu duela lau mendeko Euskal Herria islatzeko?\nHainbat urteko ikerketa izan da, baina Rostegui de Lancrek sorginkeriaren aurkako epaiketak kontatzen dituen liburua izan nuen iturri nagusi, errealitatearen ikuspegi desitxuratu eta subjektiboa interesatzen zitzaidalako gehien. Herri kultura deabrutu nahi zuten, zentzurik literalenean: ezberdina den oro deabruaren eitekotzat jotzen da, mundua antzoki handitzat ikusten dute eta deabrua bertan irudikatzen dute, paper ugari jokatzen.\nIkusmolde sukartsu horrek beldurretik gertu dagoen estilo batera eraman ninduen, thrilerrera hobe esanda, suspensea eta –gertakari eta elkarrizketek eldarniora jotzen dutenean– umore ukituak uztartuz.\nZer irizpide ezarri zenizkioten zeuen buruari horren unibertso estetiko zaindua sortzeko?\nHorrelako pelikuletan egin ohi denaren kontrakoa egin nahi genuen. Jantzien desfileak eta dekoratuetan xahututako diru piloa erakusteko asmoz sortutako eszena deskriptibo aspergarriak saihestu, estetika zimurtu eta gordina... baina, aldi berean, modernoa bilatu.\nGuk ez dugu antzinako garai hartan nola bizi omen ziren erakusten duen dokumental bat egin nahi izan (hori, gainera, interpretazio subjektiboa izaten da beti, argazkirik ez dagoenez ez baitago XVII. mendea nolakoa zen erakusten digun artxibo objektiborik).\nProtagonistek bizi duten esperientzia bizi nahi dugu, anakronismorik egin gabe baina gaur egun gure ahizpak edo arrebak, alabak zein auzokideak izan zitezkeela sinetsita.\nNola lan egin duzu aktoreekin?\nIa 1.000 hautagaik hartu zuten parte castingean, eta askok hainbat proba egin zituzten, taldean eta bakarka. Ez genuen ezaugarri fisiko jakinik bilatu, baizik eta sentiberatasun handia, fikziozko egoerak benetakoak izango balira bezala bizitzeko eta barne egia hori adierazteko gaitasuna. Hainbat hilabete egon ginen dantza, kantua eta antzezpena lantzen. Prozesu horretan, lagun taldearen batasuna sortzen joan ginen.\n"Akelarre". Argazkia: David Herranz\n“Star Wars”en azken filmerako baino material gehiago filmatuta\nNolakoa izan da euskaraz eta gaztelaniaz filmatzea? Gustura aritu zara menperatzen ez duzun hizkuntza batean filmatzen, zeina, Rostegui epailearen laguntzailearen hitzetan, “deabruaren eitekoa eta landugabea izateaz gain piztiekin hitz egiteko soilik balio baitu”.\nEuskara hizkuntza konplexua da, eta ñabardura eta aldaera asko ditu, epaileak nahiko lukeenaren guztiz kontrakoa!\nHainbat itzulpen egin genituen eta eztabaidagai izan zen zer euskara mota hitz egin behar zen. Azkenik, filmaren izaera ondoen erakusten duen aukeraren alde egin genuen: neskek berengandik, bere errealitate eta emozioetatik, gertuen dagoen euskara hitz egiten dute. Ez da euskararen berreraikitze historikoa, ezpada intimitatea eta freskotasuna darion hizkera. Oso gustura aritu nintzen, sentitu bainuen aktoreek bere egin zutela testua, ez dute deklamatzen, enfasi funsgaberik gabe esaten dute, oso barruan sentitzen dute.\nEgia hori erdiesteko, harraldi asko egin genituen, bi kamerarekin. Filmatzen ari ginela ekoizleak apur bat beldurtuta esan zidanez, “Star Wars”en azken filmerako baino material gehiago filmatu genuen.\nIzaera “sorgin eta punka”\nMusikak pisu handia du istorioan. Zelan aritu zarete Aranzazu Calleja eta Maite Arroitajauregirekin (Mursego)?\nMursegoren jarrerak eman zidan arreta lehenengo eta behin, agertokian bakarrik, soinu testuren collageak josten. Zerbait sorgin eta punka du. “Akelarre”ren izaera, hain zuzen ere.\nIkerlan handia egin genuen melodia tradizionalen bila, eta eraldatzen joan ginen gero, bat-batekotasuna emateko, lagun talde batek kantatutako abesti bati dagokion gisan. Aktore taldearekin batera, zenbait bertsio egin genituen deabruarekiko lotura gorenerako eboluzioa adierazteko.\nEszenetarako musika konposatzea beste urrats bat izan zen, hari laukotearekin eta nyckelharpa izeneko tresna oso antzinako batekin. Aranzazu pauso horretan batu zen, orkestraziorako. Dena dela, sotilki, melodia eta harmonia guztiek jatorrizko kantua dute sorburu.\nIstorioa 1609an girotuta dago, baina bestelakoa dena mehatxupean hartzeko eta ordena iraul lezakeena zigortzeko ohitura ez da inola ere amaitu. Horregatik idatzi duzu pelikula hau?\nMendeak joan mendeak etorri pentsamendu bakarraren sistema inposatu bazen, bestelako pentsamoldeak indarkeriaz zapaldu bazen, bestela pentsatzen zutenak torturatu, hil eta desagerrarazi bazituzten, ez da harritzekoa uztarri horretatik ateratzeko lanak izatea.\nHorregatik iruditu zait beharrezkoa pelikula hau egitea, guretzat hartzen dugun baina inposatu egin diguten pentsamendu sistema baten sorrera erakusten digulako.\n“Akelarre”k beste ikuspegi batetik erakusten digu XVII. mendeko emakumeen historia; bertsio ofizialetik, zapaltzaileek eurek idatzitakotik, aldentzen da. Nola laguntzen du zinemak bestelakoa dena, hegemoniatik at dagoena, erakusten?\nZineman, gerran bezala, aldeak daude. XX. mende hasieratik, Sobietar Batasunak eta Estatu Batuek zinema mundua mendean hartzeko arma gisa erabiltzea erabaki zuten. Ez da nire interpretazioa, herrialde horiek beretzat hartu zuten politika baizik.\nMendebaldeko mundua Hollywoodek hezi du, pentsamendu hegemoniko batean. Zuzendari handi batzuk (gehienak europar etorkinak) gizarte konpromiso handiagoa zuen mundu ikuskera erakusten hasi zirenean, errepresio bortitza pairatu zuten. Hain zuzen, 1950eko hamarkadan “sorgin ehiza” deitu zioten horri, oso modu egokian!\nGaur egun, autore zinemaren funtsezko helburu bat kontrabotere errebelde bat eraikitzea da, beste mundu ikuskera bat erakutsi. Eta erronka zera da, mende batez aldez eta moldez derrigor erakutsi dizkiguten pelikula horiekin alderatuta oso bestelakoa izanda, ikusleak dibertitzea, izutzea, hunkitzea…\nIndependentea edo autore zinema? Gerrilla armada erregularraren aurka.\n“Pertsona zapalduen bizitza thrillerra da”\nAlde sakon eta gogoetatsu horren barruan, pelikula thrillerra da. Nola uztartu dituzu pelikularen alde ideologikoena eta alde dinamiko eta dramaturgikoena?\nEgia esan, pertsona zapalduen eta jazarrien bizitza thriller bat da. Neska hauen kasuan, ez dute egotzi dieten krimena egin; areago, ez dakite ia ezer horri buruz. Krimenik egon ere ez dago! Mila handiz handiagoa den indar bati egin behar diote aurka.\nEpaileak botere absolutua du: armen boterea eta bere kultura eta erretorikaren boterea. Neskak askoz gazteagoak eta inozoagoak dira, ez dute ez indar fisikorik ezta prestakuntza intelektualik ere. Nola irabaz dezakete borroka hori bizirik erre ez ditzaten? Suspensearen osagai guztiak beren benetako istorioaren barruan daude.\nHirugarrenez hartuko duzu parte Donostiako Zinemaldian, bigarrenez Sail Ofizialean. Zer oroitzapen dituzu Donostiako zure aurreko bisiten inguruan? Zer espero duzu pelikulak Zinemaldian egingo duen bideaz?\nAtzo izan balitz bezala daukat gogoan, Kursaal mukuru beteta, publikoa zutik txaloka minutu askoan eta Daniel Fanego aktore zahar eta gogorra, gizon zangarra, umea balitz bezala negarrez. Inoiz izan dudan saririk handiena da.\nPelikula berri honetan publikoarekin harreman handiagoa izaten saiatu naiz. Dagoeneko ez zait interesgarria iruditzen “zuzendari ona” izatea eta “plano ederrak” lortzea, ikusleek esperientzia handia bizitzea baizik. Nire ametsik handiena da “Akelarre”k nirea izateari uztea. Jendeak beretzat hartzea gustatuko litzaidake, bertan bere istorioa ikustea, bere interpretazioak egitea, bere borroketarako eta bere emozioak bizitzeko tresna gisa erabiltzea.


Jesús Valero, Tecnaliako zuzendari nagusi izendatua – Ekonomiaren KZ\nJesus Valero biologo eta enpresa-kudeatzailea Tecnaliako zuzendari nagusi izendatu dute ostegun honetan, ikerketa eta garapen teknologikoko zentro horren hurrengo plan estrategikoa garatzeko asmoz.\nValerok, orain arte Teknologiako zuzendariorde nagusia izan denak, Iñaki San Sebastianen lekua hartuko du, 2015etik, nahiz eta zentroari hasieratik lotuta egon den.\nZentroko patronatuak Valero izendatu du, eta ezohiko bilera egin du Donostian. Tecnaliak “fase berri bati ekin dio”, “Eraldaketa digitalarekin, fabrikazio aurreratuarekin, trantsizio energetikoarekin, mugikortasun jasangarriarekin, hiri-ekosistemarekin eta osasunarekin” lerrokatutako plan estrategiko bat abian jartzeko.\nValero (Donostia, 1968) Zientzia Biologikoetan doktorea da, eta prestakuntza eta esperientzia handia du enpresen kudeaketan eta marketinean, bere ibilbidea “beti egon baita enpresa-munduarekin lotuta berrikuntzaren eta teknologiaren esparrutik”.\nSei urtez Osasun zuzendari izan ostean, 2019an Teknologia Zuzendariordetza nagusia hartu zuen.\nTecnaliak betetzen du, Valeroren izendapenarekin, Eusko Jaurlaritzak onartutako 2015eko ekaineko dekretua, “Zientzia, Teknologia eta Berrikuntzaren Euskal Sarearen osaera arautu eta eguneratzen duena”, eta ezartzen duena doktoregoa izatea “ezinbesteko baldintza” izango dela “Euskal zentro teknologiko guztien zuzendaritza nagusietan”.\n← Kriptomonetek errebotea eman eta % 20raino igotzen dira\nEspainia 2050, etorkizun ekonomiko baikorra, adinekoentzat izan ezik →


Almudena Cidek euskerazko liburu bi argitaratu ditu - bizkaie.biz\nAlmudena Cidek euskerazko liburu bi argitaratu ditu\nBizkaie! 2019-11-12 13:46 Kirola\nGasteizko gimnasta olinpiko ohiak bere bizipenak eta trikimailuak batu ditu Olympia sailean.\nEuskal gimnasia erritmikoaren erreferente nagusia da Almudena Cid arabarra, erretiratu zanetik urte batzuk pasau diran arren. Izan be, lau joko olinpikotako finaletan parte hartu dauen munduko gimnasta bakarra da, eta domina ugari irabazi zituan bere ibilbide oparoan, 28 urtegaz goi mailako kirola itxi eban arte.\nBere esperientziatik abiatuta, Olympia izeneko saila sortu dau Cidek, jatorriz gaztelaniaz, eta Alberdania argitaletxearen eskutik, euskeraz irakurri ahal izango dira lehenengo liburu biak, Puntera beltzak eta Pausu bat gehiago izenburudunak. Hil honen 16an, zapatuan, XIV. Euskal Gym topaketea egingo dabe Barakaldoko BECen, eta hantxe egingo dau Cidek liburuen aurkezpen publikoa.\nOlympia izeneko pertsonaia da izen bereko saileko protagonista nagusia. Gimnasta olinpikoa izatea da bere amesa, eta helburu hori lortzeko poztasunak eta burukominak kontetan ditue liburuek. Ortzi lagunagaz, familiakoakaz zein taldekideakaz danetariko bizipenak izango ditu Olympiak.\nIstorioen oinarria fikzinozko pertsonaiak diran arren, Almudena Ciden benetako bizipenak dagoz atzean. Gimnasta profesional baten aholkuak eta trikimailuak topauko ditue irakurleek. Horrezaz gan, amesak, maitasuna eta abenturak tartekatu ditu Cidek.\nEuskeraz ikasi eban Almudena Cidek txikitan, Gasteizko Arantzabela ikastolan. Gimnasia erritmikoa be ikastetxe horretan ezagutu eban, eta hantxe emon zituan lehenengo pausuak kirol horretan. Olympia sailari eta Alberdania argitaletxeari esker, euskerea eta gimnasia erritmikoa buztartu ahal izan ditu Cidek, eta aspalditik izan dauen amesa bete ahal izan dau, hau da, euskerazko publikoagana heltzea.\nEtxean kirola egiteko aplikazinoa bilbotar guztientzat\nKirolaren Euskal Eskoleak e-learning programa bat abiarazo dau\nGoi mailako kirolarientzako beken deialdia zabaldu dau Basque Team-ek\nManifestua, euskal selekzinoak nazinoartean lehiatzearen alde\nLucas Eguibar snowboarderra nagusitu da Sierra Nevadako Munduko Kopan\nMirakulua emoten dau baina danok gagoz ondo\nEverest-i agur esan eta Beheko Kanpalekuan dago Alex Txikon\nEuskadiko Unibersidade-Kiroleko Txapelketako sariak emon ditue\nGenuine Athletic taldeari harrerea\nKartel artistikoa izango dau Euskal Herriko Itzuliak\nBost egun altuera handian egon ostean, beherantz egin dabe


Patinatzen ikasteko aukera eskainiko du aurten ere Eskola Kirolak : Bidasoko Hitza\nPatinatzen ikasteko aukera eskainiko du aurten ere Eskola Kirolak\nLerroko patinetan irristatzen ikasi nahi duten sei eta hamabi urte arteko ikasleei zuzenduta dago ikastaroa; ostiraletan emango dira eskolak, Jostaldi pilotalekuan.\nEskola Kirolaren barruan kokatutako Bixi Bizi programak lerroko patinetan ikasteko aukera emango du aurten berriz ere. Sei eta hamabi urte bitarteko ikasleek parte hartu ahal izango dute patinaje ikastaroan, ostiraletan, Jostaldi pilotalekuan.\nHondarribiko Udaleko Juan Luis Silanes kirol zinegotziak azaldutakoaren arabera, «umeek oinarrizko trebeziak landuko dituzte». Horrez gain, joko ezberdinen bidez talde dinamikak eta ikaskideen arteko harremanak ere garatzea da helburua.\nNorberak bere patinak eta babesak eramatea beharrezkoa da, baita, babes guztien erabilera ere (kaskoa, belaunetakoa, ukondokoa eta eskumuturrekoa). Ikasleren batek behar bereziak izanez gero, eskaera egiterakoan adieraz dezala eskatu dute antolatzaileek.


Futbola praktikatzeko ariketak | gabeko\n400+ futbol entrenamendu praktikatzeko diseinatuta daude entrenatzaileen futbol trebetasunak lagun ditzaten, besteak beste, igarotzea, tiro egitea, defendatzea, etab ... Jarduerak U-10etik U-18 / U-21 ariketetan, UEFAk eta USSF Pro-k diseinatutako baimendutako entrenatzaileek futbol profesionalean lan egiten dute Ingalaterrako eta Espainiako klubetan. Guneak futbolean entrenatzeko planen oinarriak ditu denboraldi osoan edozein futbol praktiketako ingurunetan erabil daitezkeenak. Hainbat eremuen ezarpenetan eta erreproduzitzaileen garapenean egiteko diseinatuta daude eta ez dituzte lineako zulagailu estandarrak. Praktika-probak hainbat iturritatik datozen entrenatzaileen filosofien konbinazioa dira. Futbol entrenatzaileen hainbat elkarte eta ikastetxe barne. Funtsean futbolariak garatzeko aberatsak diren Espainia / Ingalaterra / Alemaniako herrialdeetako filosofiak daude. Izan zaitez lineako aplikazio batean UEFA eta FIFAko begiraleek gidatuta eta kalitate handiko bideo praktiketarako saioekin.


Itsasoak uste baino hamar aldiz organismo espezie gehiago ditu | Consumer\nItsasoak uste baino hamar aldiz organismo espezie gehiago ditu\nOzeanoko bizi-masaren %90-98 mikroorganismoek osatzen dute.\nItsas Bizitzaren Zentsua egiten ari diren ikertzaileek litro bat ureko lagin batean 1.000 eta 3.000 mikrobio artean biltzea espero zuten. Harrigarria izan zen, laginetan aurkitu zuten ugaritasuna eta aniztasuna estimazioa hamar aldiz biderkatzen zutela jakin zutenean.\nNazioarteko zientzialari-taldeak itsasoko uraren laginak jaso zituen Atlantikoko eta Pazifikoko zortzi puntutan, 550 eta 4.100 metroko sakoneran. Bere lanaren emaitza aste honetan argitaratuko da AEBko Zientzien Akademia Nazionalaren aldizkarian. eta, proiektuaren arduradunaren arabera, Mitchell Sogin, “ozeanoko bakterio-aniztasunari buruzko aurreko aurreikuspenak suntsitzen ditu”.\nAurkikuntzaren garrantzia ozeanoko bizi-masaren %90-98 mikroorganismoek osatzen dutela da. “Haiek izan dira goi-mailako bizimoduak agertzea ahalbidetu duten aldaketa handien erantzuleak —azaltzen du Soginek—, eta ikerketak erakutsiko digu biziak nola erabiltzen dituen planetako baliabideak”.\nDatu intrigagarrienetako bat da organismo berri gehienak urriak direla itsasoetan. Hala ere, zientzialariek uste dute funtsezko elementuak direla itsas ekosistemetan, eta bi paper izan daitezkeela: zelula anitzeko beste bizimodu batzuetarako funtsezko elementuak sor ditzakete, eta berrikuntza genetiko eta genomikoaren erreserba gisa jardungo lukete.\nespezieak marinas-eu organismos-eu


Japoniako jana — Eibar.ORG | Eibarko peoria\nHemen zaude: Hasiera / Blogak / Ingelesen hilerria / Japoniako jana\nLuistxo Fernandez 2008/03/25 22:42\nHemen gaude oraindik oporretan, Hiroshima aldean gaur. Japonian ondo jaten da, ugari, eta nahiko merke. Sumoko lodikoteak idoloak dira, baina hala ere, gizen gutxi ikusten da. Japoniako neskek tipo fina dute oro har, eta munduko minigona laburrenak ere bai.\nJaponiako jana modan dago gure bazterretan, eta hemen ikasitako batzuk idatziko ditut haren inguruan.\nArrozarekin bilduta sushi, eta bestela sashimi, bere horretan denean. Oso gozoa. Wasabi deritzon pikantean igurzten da apur bat, eta gero soian busti jan aurretik. Wasabi gai berde bat da, landare baten zuztarrarekin egina, eta oso pikantea: kontuz gero.\nArraina beste era batzuetan ere jaten da: egosia, plantxan, errea... Mota asko, auskalo zer jan izan dugun. Legatz egosia igarri nuen lehengoan zaporean, eta sashimian atun gorria aurkitzen da.\nItsaskietan, ganbak sarri, eta olagarro eta txibiak, egosiak baina gutxi. Guk gordin jaten ditugun ostrak, hemen plantxan erreak berriz.\nBarazki eta ganbak, fritanga puztu batean, hori da tempura. Pure zati zuri batekin ateratzen dizkizute: arbia da hori, eta jengibre ontzitxo bat ere badatorrenez, han urtu behar duzu arbia, gero tempura zatiak han bustita jateko.\nZotzekin, noski, Japoniako jan guztia bezala. Lurrean jarrita, gainera, mahaitxo batzuen aurrean. Batzuetan, mahaitxo horren azpian tatamia altxatu eta zuloa agertzen da hankak deskantsatuago egoteko, baina ez beti. Toki batean armosua zuloarekin zen egun batean, eta zuloak tapatuta hurrengoan, batek daki zergatik. Beti mantelik gabe; han hemenka mahaitxo batzuk ikusten badituzu mantel gorriz tapatuak, ez dira pastak edo tea bertan jartzeko, zu zeu esertzeko baizik.\nTxerriki eta oilaskoa jaten da hemendik. Baina okela preziatuena txahalkia da. Xerrak fin-fin mozten dituzte, eta jateko modu tradizionalena zuk zeuk egosiak dira. Ryokan edo hotel indigena batean gelan jarri ziguten ura irakiten mahaian, zerbitzariak bota zituen bertara tofu, perretxikoak eta barazki batzuk (ikusi argazkia), eta listo, geuk egiteko. Hau da, okela tajada hartzen duzu zotzekin, segundu batzuetan mugitu ur irakitan, eta gero saltsaren bat dagoen platertxo batean pittin bat busti eta jan. Oso ona geratzen da.\nHemen esandakoez gain, mila gauza jaten dira. Barazki eta algak, tripakiak ere bai batean, arroza gauza gehienekin eta Miso esaten dioten zopa bat. Arrautzak, beroa dagoen zerbaitetara bota ohi dituzte gordinik, eta han egin edo erdi-egiten dira. Afari edo bazkari japoniarrez gain, armosua ere estilo horretakoa da, agian tofu egosia nabarmenduta gehixeago.\nTe berdea zerbitzatzen da janariarekin. Uraren ordez, hori. Eta zerbait poztekotan jana, garagardoa. Sake badago, baina ez da asko kontsumitzen, esango nuke. Eskatuz gero, ontzi txikia ateratzen dizute, beroa, kikara batzuetan hartzeko. Pauloren emazte Lenak gomendatuta, jatetxe batean sake hotza eskatu zigun berak, eta oso ona zegoen, txolindu arte errepikatu egin genuen. Baina hura eskatzen jakiteko, japonieraz jakin barik, ez dut ikusten modurik.\nKafezaleak ere badira, eta Starbucksak eta italiar/frantziar estiloko kafetegi ugari dagoen arren, onena edari makinetatik ateratzea. Te eta kafeak beroak ere egoten dira latan, harritzekoa ze ona suertatzen den, 75 zentimo kostatzen da lata.\nHan-hemenka jateko aukera infinitoak dira. Konbini edo supermerkatu arruntetan ere badago oilasko errea edo pintxomorunoak jateko aukera. Beste mila postu ere bai, hau edo bestea saltzen: hot-dog postu newyorktarrik ez espero, baina olagarro albondigak eta beste mila gauza bai. Gaztaina erreak ere aurkitu genituen Kyoton, guretzat homologagarriak.\nJatetxeetan oso on eta garestiak egon egongo dira, baina prezio normaletan ondo jan eta leku txukunetan egotekoak ere ez dira falta (baina topatzeko, indigenen laguntza ondo dator). Eskalan beherago, eskaparatean jana erakusten dutenak daude, plater eta konbinatuen modelo bisuala erakusten dute prezioarekin, eta horrek laguntzen du. Sukaldariei begira aulki altuan jateko leku asko ere bada, plantxa edo barra aurrean, langile askok horrela afaltzen du iluntzeetan.\nEz da inon propinarik lagatzen: ze diferentzia Estatu Batuetako propina programatuen sistema zail eta absurdoarekin.\nFrankiziak ere ugari daude, batzuk indigenak, eta kanpokoak. Bertakoetan behin afaldu genuen katilukadak ateratzen zituen batean. Sukiya zuen izena (Idiazabalgo artzapezpikuarekin akordatu nintzen), 30 bat katilu zeuden auskalo zerekin. Begiz jota, neuk bat eskatu eta urdai goxoa bezalako zerbait zen, tipularekin. Kapa proteiniko horren azpian, arroza zegoen. Eskerrak argazki edo modeloekin gauzak eskatu daitezkeen: ingelesaren ezagutza mugatu samarra da, eta oso leku turistikoetan ez bada (Donostiako kaiaren parekoak), bertako idazkeran bakarrik azaltzen dira guztiak. Frankizia kanpotarren artean, McDonalds asko dago, eta mundu osoko Big Mac berdintsuak eskaintzen dituzte eskaparateetan (ez dugu inon jan), baina beste batzuk guztiz moldatuak daude ohitura lokaletara: Denny's batean egon ginen, eta zeharo japoniarra zen guztia, hanburgesa bai, baina ez ogitartekoan, plater batean ohiko parafernalia japoniarraz inguratutako filete errusiarra baizik. Buffet bat ere aurkitu genuen, zeharo bertakoa; nahi beste jan bai, baina 90 minutuan.\nEta hau guztia, Euskal Herrian baino merkeago. Esan nahi dut, ez Euskal Herrian aurki daitekeen janari japoniarra baino merkeago, baizik eta Euskal Herriko janari orokorra baino merkeago.


Ordenadoreen memoria hedatua - Zientzia.eus\n22.020 eduki kontsultagai\nHasiera » Artikuluak » Ordenadoreen-memoria-hedatua\nOrdenadoreen memoria hedatua\n1993/06/01 Romo Uriarte, Jesus Maria Iturria: Elhuyar aldizkaria\nIBM PC-ren memoria\nOrain dela urte gutxi merkatuan nagusi ziren PC eta PC-XT izenez ezagutzen diren ordenadoreak gaur egun guztiz zaharkiturik daude, baina haientzat idatzitako programen bateragarritasuna gordetzearren haiek izandako muga batzuk, herentzia gisa, ondorengo ordenadoreei iritsi zaizkie.\nElhuyar-ko azken alean adierazi genuenez, 0 eta 640 Kb artean dagoen memoriari Memoria Arrunta (Conventional Memory) esaten zaio. Bere gaineko hurrengo 384 kilobyteko zatia Goi-memoria (Upper Memory) izenez ezagutzen dugu, eta 640 Kb eta 1024 Kb bitartekoa da. (Ikus 1. irudia).\n8088 mikroprozesadorea eta DOS Sistema Eragilea\n640 Kb eta 1024 Kb zenbaki magiko horien zergatia, aspaldiko IBM PC ordenadore pertsonalerako erabili zen 8088 mikroprozesadorearen barne-diseinutik dator.\nIntel etxearen 8088 mikroak daukan Helbide-busa 20 hariz osaturik dago. Hari bakoitzetik une jakin batean bit bat trasmititzen denez, guztira eta gehien jota 220 = 1.048.576 helbide ezberdin edo gelaska helbidera daiteke.\nMemori hitzaren luzera 8 bitekoa (byte bat) da eta helbide batek definizioz gelaska bakarra zehazten du. Beraz, memoriak izan dezakeen edukiera 220 = 1.048.576 gelaska = 1.048.576 byte = 1.024 Kb = 1 Mb.\nAipatutako memoriaren 1024 Kb horiek helbideratzeko 20 bit behar dira. Mikroprozesadore honen arkitektura dela eta Datu Busa 16 bitekoa da, eta gogoratu helbideak Memori Taulatik Kontrol-unitatera Datu Busean zehar garraiatzen direla (Elhuyar 70).\nBeraz, nola lor daiteke 20 biteko helbide bat 16 biten bidez adieraztea? Horretarako helbideratze segmentatua asmatu da: 20 biteko helbide erreala 16 biteko bi zenbakiz adieraziz [segmentua (oinarria) eta offset-a (desplazamendua)]. 8088 mikroprozesadoreak segmentu/offset bikotea harturik benetako helbide fisikoa kalkulatzen du ondoko algoritmoa aplikatuz:\n10h * segmentua + desplazamendua\n8086/8088 mikroprozesadorearen Memori mapa: Memoria Arruntak, Oinarrizko Datuak eta Sistema Eragilea derrigorrez gordetzen ditu, Erabiltzailearen Aplikaziorako geratzen den tokia azken Programa Egoiliarra dagoen posiziotik hasi eta 640 Kb-eraino doan zatia da.\nHardware-ikuspegitik begiraturik PC XT-ren bihotza 8088 mikroa izan bazen, software aldetik DOS Sistema Eragilea aukeratu zen. Eta DOS Sistema Eragilepean egikaritzen diren programek Memoria Arrunta erabiltzen dute.\nAplikazio-programa modernoen interfacea (operadorearen eta ordenadorearen arteko komunikazioa) asko erraztu da, grafiko, leiho, menu, sagu eta abar luze batean oinarritzen direlako; baina funtzio guzti hauek behar duten memoria oso handia da eta 1. irudian ikus daitekeenez Memoria Arrunta urria izanik erabiltzailearen aplikaziorako geratzen den tokia oso txikia suerta daiteke. Horiek horrela, eta 8088 motako ordenadoreetan, exekutatu nahian dabilen aplikazioren batek itzulitako “Memoria gutxiegi sisteman” mezua ohizkoa da.\nOrdenadore batek zenbat memoria duen jakiteko, biderik zuzenena DOS Sistema Eragileko CHKDSK komando iragankorra egikaritzea da (2. irudia). CHKDSK komandoak memoria osoaren tamaina eta une horretan libre dagoena erakusten ditu. Kontuan izan informazio gehiago nahi izanez gero eta DOS Sistema Eragilearen 4.0 bertsioa edo berriagoa izanez gero, MEM komandoa erabil daitekeela (3. irudia).\n2. irudia. CHKDSK komandoak, diskoaren egoera aztertu ondoren bere informazioa eta memoriarena eskaintzen ditu. Memoria Arrunta (lehenengo 640 Kb) baino ez du ezagutzen.\nINTEL 8086/8088, 80286 eta 80386/80486 mikroprozesadoreen memori mapa\n640 Kb-eko memoria sasoi batean nahikoa zela pentsatu bazen ere, urte gutxiren bueltan oso txikia geratu da. Horregatik, eta muga hori gainditu beharrean, bide bi jorratu dira:\n1024 Kb-etik gora dagoen Memoria Zabalduaren erabilpena garatuz. Ikus (Elhuyar 71)\nMemoria Hedatua asmatuz\nBide bat edo bestea ondo ulertzeko, mikroprozesadorearen arabera dagoen memori mapa azter dezagun (ikus 4. irudia).\nMemoria Arrunta azaldutzat joko dugu eta ez gara gehiago ariko.\nGoi-memoriako 384 Kb-ak, 64 Kb-eko sei segmentutan zatitzen dira. Goi-memoriak duen banaketa ezberdina izan daiteke ordenadore batetik bestera, baina oro har hitz eginez ondoko itxura izan dezake:\nA eta B segmentuak, Bideo-memoriarentzat erreserbaturik daude.\nC segmentua, bideo eta diskoaren kontrolatzaileentzat, gehienetan hutsik izaten da.\nD segmentua, Memoria Hedatuaren Orrialde-leihoa.\nE segmentua gehienetan hutsik.\nF segmentuan, ROM BIOS-en errutinak pilatzen dira.\nAzken segmentu honekin 1024 Kb helbideraino iristen gara eta hemendik aurrera dagoen memoriari Memoria Zabaldua esaten zaio. Argi dago 8088 motako ordenadoreek horrelakorik ez dutela eta 640 Kbyten muga gainditzeko geratzen zaien aukera bakarra Memoria Hedatuarena dela.\n3. irudia. MEM komandoa, (4.0 bertsiotik aurrera) Memoria Arrunta eta bere gainetik egon daitekeen memoria anpliatua ere ezagutzen ditu. Gure kasu honetan 1 Mb-eko AT bat da, 640 Kb Memoria Arrunta eta Goi-memoriari (384 Kb) extended deitzen dio Sistema Eragileak.\nMS-DOS Sistema Eragileak orain arte estandar gisa segitu badu, Memoria Hedatuari esker izan da. Memoria Hedatuaren bidez 640 Kb-eko muga hautsi eta programa handiagoak exekuta daitezke.\nEzer baino lehen esan beharra dago Memoria Hedatua programadoreek asmatutako tranpa bat besterik ez dela. Memoria Zabaldua 1 Mb-etik gora dagoena bada, Memoria Hedatuak helbide finkorik ez du eta enpresa-talde batek proposaturiko amarru bat da.\nDOS Sistema Eragileko programek 640 Kb-eko muga gainditu ahal izateko Lotus-Intel-Microsoft enpresek LIM EMS edo EMS (Expanded Memory Specification) espezifikazioa egin zuten.\nMemoria Hedatua ordenadoreari kanpotik erantsi behar zaion txartel batean kokatuta dago. Hona hemen, adibidez, EMS 4.0 bertsioko Memoria Hedatuaren ezaugarriak:\nzabalera: 32 Mb\nzabalera: 16 Kb\nkopurua: 2.048 orrialde logiko\nMemoria Hedatu osoa 16 Kb-eko orrialde logikotan zatitzen denez, 2.048 orrialde logiko aterako da.\n32 * 1.048.576 (byte)\n16 * 1.024 (byte/orrialde)\n= 2.048 orrialde logiko\n4. irudia. INTEL 8086/8088, 80286 eta 80386/80486 mikroprozesadoreak dituzten ordenadoreen memori mapa.\nMemoria Hedatua memoria erantsia denez DOS Sistema Eragileak ezingo du bertan dagoena helbideratu, berarentzat esanahia duen azken helbidea 1024 Kb gelaskarena delako. Hots, DOS-ek erabil ditzakeen helbideak, fisikoki Helbide-busaren bidez zehaz daitezkeenak dira; hitz batez, 0 Kb helbidetik hasita 1024 Kb helbide bitarterainokoak.\nGoi-memoria azaltzean zenbait segmentu hutsik izaten zela ikusi da, eta bada bat zerbait konkreturako erreserbaturik dagoena: D segmentua, Memoria Hedatuaren Orrialde-leihoa (Page Frame) deritzona.\nD segmentu honek eskaintzen du mikroprozesadorea eta Memoria Hedatuaren arteko lotura egiteko aukera. Aplikazio batek Memoria Hedatuan dagoen zerbait behar duenean, MMU memoriaren kudeatzaile batek (MMU: Memory Management Unit) datu horri dagokion orrialde logikoa D segmentura kopiatzen du. EMS espezifikazioa memori bankuen arteko trukaketa besterik ez da. Nolabait esateko, Orrialde-leiho estutik oso zabala den ikuspegia lor daiteke. (Ikus 5. irudia).\nMemoria Hedatuaren espezifikazioak\nMemoria Hedatu ezberdinak aurki daitezke merkatuan. Hona hemen garrantzizkoenak: LIM EMS, IBMren XMA eta ASTren EEMS.\nXMA Memoria Hedatua IBM etxearen espezifikazioa da eta IBMren txartelak bakarrik onartzen ditu, ez da asko erabiltzen eta DOS 4.0 Sistema Eragileak eskaintzen duen XMA2EMS.SYS kontrolatzaileak XMA Memoria Hedatua EMS Memoria Hedatu bihurtzen du.\nEEMS Memoria Hedatuaren izenak, Enhanced Expanded Memory Specification, adierazten duenez EMS hobetua da eta etorkizun oparoa iragartzen zaio.\nLIM EMS Memoria Hedatua Lotus-Intel-Microsoft hirukotearena da eta zalantzarik gabe ohizkoena. Merkatuan hain sarturik dago, ezen baten batek Memoria Hedatuari buruz hitz egiten duenean, zehaztasunik gehitzen ez badu aipatutako LIM EMS honi buruz ari dela esan baitaiteke.\n5. irudia. EMS 4.0 kasuan Orrialde-leihoak C, D eta E segmentuak hartzen ditu (192 Kb guztira) eta 16 Kb-eko 12 orrialde fisiko eratzen ditu. Orrialde fisiko hauetara ekartzen da tratatu beharreko informazioa. Orrialde fisikoan aldaketaren bat eginez gero, orrialde logikoan ere automatikoki burutzen da, datuak eguneratuta mantenduz.\nMemoria Hedatuaren eta Memoria Zabalduaren arteko bihurketak\nMemoria Zabaldua (Extended Memory) 80286/ /80386/80486 motako ordenadoreen berezko RAM memoria da; 1024 Kb posiziotik gora dagoena, hain zuzen.\nMemoria Zabaldua erabili ahal izateko mikroprozesadoreak modu babestuan egon behar du. Aurrerago esandako segmentu/offset bikoteak 20 bit-eko helbideak adierazteko balio du, baina ez 24 bit-eko (80286) edo 32 bit-eko (80386) Helbide-busen kasuetan. Horregatik aukeratzaile/offset bikote bat erabiltzen da. Aukeratzailea, helbide fisikoen taula baten indizea da.\nEsan denez, aplikazio-programa asko dira Memoria Hedatuan egikaritzen direnak. Memoria Zabaldua erabili ahal izateko berriz, programek mikroprozesadorearen modu babestua kontuan izan behar dute eta espezifikoki Memoria Zabalduarentzat idatzi behar dira, honen adibideak UNIX eta OS/2 Sistema Eragileak dira.\nBadira merkatuan Memoria Zabalduan exekuta daitezkeen aplikazio-programa batzuk, baina gutxi dira. Programatzailearen ikuspuntutik Memoria Hedatua errazagoa denez, ia merkatuko programa guztiek onartzen dute, eragozpena txartel berezi bat erantsi behar izatea delarik.\nLaburbilduz egoera hau litzateke: gaur egun dendan salgai dauden ordenadore arruntenak 80286, 80386 eta 80486 dira Memoria Zabaldu ikaragarria dutenak, baina aplikazio-programa egokirik ez.\nIrtenbidea ondokoa da: berez duten Memoria Zabaldua inolako txartelik gehitu gabe Memoria Hedatua bezala konfiguratzea; Memoria Zabalduak Memoria Hedatua simula dezala, alegia. Horretarako, CONFIG.SYS konfigurazio-fitxategian gailu-kontrolatzaile berezi bat instalatu behar da. Adibidez, hauetariko bat:\nDEVICE = EMS4.SYS\nDEVICE = XMSAEM.SYS\nHirurek Memoria Zabaldua Memoria Hedatu bihurtzen dute. EMS4 kontrolatzaileak Memoria Zabaldua LIM-EMS 4.0 simulatzen du. PC-AT eta 80286 ordenadoreentzat egokia da. EMM386 fitxategiaren bidez Memoria Zabaldua LIM-EMS 4.05 bertsiora itzultzen du, 80386 ordenadoreentzat berezia. XMSAEM kontrolatzaileak, Memoria Zabaldua XMA motako Memoria Hedatura pasatzen du, gehienetan XMSAEM.SYS hau beste fitxategi batekin (XMA2EMS.SYS) batera erabiltzen da, horrela IBM-ren XMA Memoria Hedatutik LIM-EMS Memoria Hedatura bidea eginez.\nOrdenadoreen memoriari buruzko azken hiru artikuluetan hitz-sorta berria agertu da eta euskararen normalkuntzan urratsak aurrerantz izan daitezen derrigorrezkoa da terminologia finkatzean erabateko adostasuna egotea. Hemen jarritakoak egilearen iritziak dira. Hona hemen zalantzazko terminoak jatorrizko hizkuntzan idatzirik eta proposatutako itzulpenak:\nHauetariko bat edo beste zuzenak ez balira, egokiagoak liratekeen ordezkoak berehala onartzeko prest geundeke.\nOharra: Irudiak ongi ikusteko jo ezazu PDF-ra.\nOrdenadoreen Memoria Zabaldua - Zientzia.eus 2018-10-29\nOrdenadore pertsonalen mikroprozesadoreak - Zientzia.eus 2018-10-29\nMemoria handiagotzea gero eta merkeago - Elhuyar Aldizkaria 1990-3-1\nMemoria handiagotzea gero eta merkeago - Zientzia.eus 2018-10-29\nDOS sistema berriaren bertsio berria - Elhuyar Aldizkaria 1989-1-1


Nola orbain kentzeko akne from?\nAkne - Arazo hori, modu batera edo bestera, pertsona bakoitzak, nahiz eta egoera desberdinak, adin desberdinetan, eta, jakina, bolumen desberdinetan begira. Hala ere, on informazioa aurkitzeko nola aknea aurre, nahiko erraza da. Hemen jende gutxi batzuk erabili, maizago besterik estutu, eta, ondoren, zalantzarik gabe geratzen lekuak, orbain, orbain. Baina haiei aurre egiteko, askoz zailagoa, eta informazio gutxiago da. Jakina, desatsegina hazkunde ezkutatu ahal izango dute gorputzean dira jartzen badira, eta zer horiek aurpegian daude honekin?\nEz da arazoa, hala nola ulertzen den akne orbain, saiatu sakonago sendatzeko baino saihesteko. Hala ere, oraindik ere horiek kentzeko dezakezu. Eta badira bai kosmetika eta folk erremedioak, aukera araberakoa erabat zure egoera bereziki orrian. korrika egin gabe ere bai orbain etxean kudeatu daitezke, kasu konplexuagoak ere ezin da egin Dermatologoa gabe.\nLehenik eta behin, garrantzitsua da gogoratzea tratamendua zehar, azalaren askotan ezinbestekoa substantzia eta meheagoa kopuru handia galtzen du, beraz, mediku prozedurak hobeto eramateko neguan, baita udaberrian azalaren gabezia bitamina pairatzeko. karga gehigarria da aldi honetan ezer ere.\nNola scarring kentzeko akne from bere aurpegia? maskarak ezberdinak erabiliz. buztin zuria edo berdea oinarri hartuta, besteak beste. Hobe, jakina, berde batetik, eraginkorragoa da. Half koilarakada berdea buztina urarekin nahasten masa homogeneoa osatzen dute, eta gero nahasketa hau erromero olio ezinbestekoa tanta batzuk gehitu da. Aplikatu maskara hau beharrezkoa da akne orbain bakarra da. Jarrai ezazu no 10 minutu baino gehiago zure aurpegia, eta gero garbitu ur epeletan eta azala moisturizer aplikatu.\nWhite buztinezko halaber uretan nahastuta, eta gero nahasketa gehitu da limoi g 20 inguru. Aplikatu masa eta arazoa azal arlo bakarra eta eutsi 15 minutu. Moisturizer ere behar da, aurreko bertsioan bezala.\nEzinbestekoa olioak bere kabuz erabili ahal izango da, baizik eta maskarak parte gisa baino. Egokiena, berriro, erromeroa, izpilikua, tea zuhaitz olioa eta avocados. hazten ari dira, nahasketa urarekin moistened kotoia eta bere aurpegia igurtzi. Errepikatu prozedura hainbat aldiz, egun bat izan behar du.\nLaguntza kentzeko bere aurpegian orbain eta infusio eta decoctions barietate bat. Adibidez, izoztuta perrexila salda. Prest salda hoztu, edalontziak eta izoztu isurtzen. Kubo azala birritan garbitu behar egun bat.\nEmandako folk erremedioak osagai askok alergenoak egon daitezke, erabili kontuz, agian Dermatologoa kontsultatu ondoren behar horiek. Ez saihestu kontsulta hori eta kasu bereziki larria da. Gero, agian, beren kabuz ezin izango aurre eta prozedurak kosmetika jotzea dute gai.\nakne orbain kentzeko kimiko zuritu laguntzen. Metodo nahiko kostu-eraginkorra eta nahiko erraza da. metodoaren funtsa da epidermisa goiko geruza hori, funtsean osatua crate hildako eta kaltetutako zuritu. fruta-azido hainbat erabiltzen da. Maizago - glikola. emaitzak iraunkorraren beharra tratamendua trukatzeko.\nUltrasoinu peeling - orbain kentzeko akne batetik beste modu bat da. Prozedura hori aldi berean garbitzen poro, hildako zelulak kentzen eta mikro-masajea azala ematen du. ikuspegi integratua hau laguntzen ez bakarrik emateko orbain kentzeko, baina baita zimurrak leuntzeko.\nBeste aukera - laser aurpegia garbitzea. Hau heavy artilleria da. azala da zauri batetik garbitua erabat, eta berriak, oro har, ez daude eratu. Hala ere, prozedura horren kostua oso garrantzitsua da, beraz, bertan paratu oso maiz.\nmetodo horietako batzuk contraindications dute. Bereziki, ez denak odol-hodiak dituzten arazoak kasuan erabil daiteke, eta hainbat azaleko gaixotasunak sendatu behar dira orbain kentzeko aurretik. Eta hasteko leku onena da arreta aurretik hartu zure azalaren, noiz scar da oraindik.\nPosible memoria hobetzeko\n"Afluton" Sistema muskulo gaixotasunak aurka injekzioak\nZer egin puztuta nipples. Zure gorputza entzun\nOinak usaina eta nola egin aurre\nOsasun Eta dugu\nGaixotasunak Hipertiroidismo ulertzea: sintomak, tratamendua, pronostikoa\nEzagutu - hozte efektua epilator\nSu segurtasunari buruzko saioak maiztasuna. instrukzioa su segurtasuna aldizkariaren on\nUdako Pedikura-2015: denboraldiko joera modan\n"Engerix" - B hepatitis txertoaren txertoaren konposizioa, analogs eta berrikuspen


abendua | 2009 | Mendiko behatokia | Page 2\nMonth: abendua 2009\n2009(e)ko abenduaren 16a\nGaleanori erosiak -2-\nBerdeak ongi ematen du.\nIndustria kimiko alimalekoenak ere kolore berdearen alde agertu dira azken urteotan: argi berdea nahi dute negozio libreetarako. Munduko Banketxe nagusiek ere\n2009(e)ko abenduaren 14a\nGaleanori (*) erosiak -1-\n“Amalurra guztion erruz hondatu zaigu”. Hara hor tesia!\nAmalurra gaiso omen daukagu.\n2009(e)ko abenduaren 10a\nJoan den igandean Arantzazun mezanagusian entzun genuen profeta hitza duzu hauxe. Joxe Arregi gure anaia genuen hizlari:\nAdiskideok: Jesusen garaian uste zuten profetak aspaldi desagertuak zirela. Uste zuten hirurehun urte zeramatzala herriak profeten ahotsik gabe, Jainkoa urrun eta mutu gelditua zela aspaldi. Herria zapaldurik zegoen eta Jainkoa mutu; gizakiak garrasika ari ziren, eta Jainkoak entzungor. Lurra oinaze gorritan eta Jainkoari axolarik ez. Jainkoa han, bere zeru goian gor eta mutu, urrun eta geldi. Hirurehun urtez zerua zazpi zigiluz itxita, eta lurrean profetarik ez.\nHala uste zuten Jesusen garaian, eta bakar eta triste sentitzen ziren profetarik gabe. Nork salatuko ditu abusuak eta demasak, nork astinduko ditu botere ankerrak, nork esnatuko ditu kontzientzia lokartuak, profetarik ez bada? Nork iragarriko digu kontsolamendua, nor mintzatuko zaigu bihotzera, nork berrituko digu adorea, nork itzuliko digu poza, nork ekarriko du Jainkoaren berri ona gure lur gaixora profetarik gabe?\nBaina profeta bat agertu zen. Joan profeta azaldu zen, non eta basamortuan. Ez Erroman eta ez Jerusalemen, ez: basamortuan. Ez Inperioko jauregietan, ez tenpluko atarietan, ez: basamortu isil eta soilean agertu zen profeta. Joan zuen izena. Baziren gizon ospetsuak, baziren erregeak eta printzeak, zein baino zein morroiago. Baziren apaizak eta apaiz nagusiak, zein baino zein ospelago. Hortxe eman dizkigu Lukasen ebanjelioak 7 izen sonatu: Tiberio eta Pontzio Pilato, Herodes, Felipe eta Lisanio, Anas eta Kaifas. Zazpi izen eta profetarik ez. Zazpi izen, sonatu bezain hutsal. Baina non da profeta?\nProfeta basamortuan da. Jainkoaren mezuak hartu dizkio erraiak eta ezpainak, eta ez da isilduko, eta jauregi-zokoetaraino eta tenpluaren barren-barreneraino iritsiko da profetaren hitza, nahi duenak entzun: “Badator Jainkoa. Edo ez, ez du inondik etorri beharrik: gurekin da Jainkoa, gurekin da, guregan da, izaki guztien bihotzean da. Zabaldu begiak eta ikus nola dagoen, nola ari den Jainkoa gauza guztien bihotzean. Ez al duzue ikusten? Nola ikusiko duzue, ordea, Jainkoa gauza guztietan, gauza guztiak errukizko begiz begiratzen ez badituzue? Eta nola agertuko da Jainkoa, zuen errukizko egintzen bidez ez bada? Nola agertuko da Jainkoa, gauza guztien bihotzean dagoen Jainkoari erruki ez badiozue? Nola etorriko da Jainkoaren ukendua zauri guztietara, zeuen eskuak gutiziaren eta indarraren menpe emanak badituzue? Prestatu, beraz, bidea Jainkoari: apaldu tontor harroak, goratu sakonguneak, betidanik gurekin den Jainkoa guregan ager dadin. Zabaldu bideak, Jainkoak zabal gaitzan”.\nAdiskideok: non dira gaur profetak? Gaur ere badira, entzun nahi badiegu. Jainkoa ez da inoiz urrun egon, ez da inoiz mutu izan. Izaki guztien bihotzean dago Jainkoa, hurbil eta deika; sua eta ura eta ukendua da izaki guztien bihotzean. Berrikuntza unibertsalaren abendua da. Mundu berriaren abendua iragartzen ari zaigu betidanik eta etengabe, profeta ezagun eta ezezagun guztien ahotsez, ahots goraz nahiz ahots isilez.\nNon dira, beraz, profetak? Nonahi dira, basamortuan haizea bezala. Basamortuan ez da bide markaturik, basamortuan ez da erlijioen arteko mugarik, basamortuan ez dago Jainkoaren haizeari ateak ixterik. Nonahi dira profetak. Baina tenplu eta jauregietatik urrun dira gehienak. Basamortuan ari dira, Joan Bataiatzailea bezala. Asko eta asko preso daude, Joan Bataiatzailea berehala egongo den bezala. Edo heresetzat jo eta eskumikatu egingo dituzte, Jesusekin berarekin egin zuten bezala. Profeta izateko, ez dio axola fededun izan edo ez: bihotzen gupida eta begietan argia izatea da kontua. Eta ez nuke jakingo esaten non dagoen profeta gehiago: Jainkoarengan sinesten omen dutenen artean ala ateo omen direnen artean. Jainkoaren Espiritu berritzaile eta kontsolatzaileak ez baitu mugarik.\nOzen eta garbi iristen zaigu gaur ere profeten aldarria, belarriak zabaldu orduko, internetean sartu orduko, egunkaria hartu orduko. Aski da begiak eta belarriak adi paratzea. Profetak dira Amnesty Internationaleko gidari eta kideak, preso politiko baten alde edo, egun hauetan bezala, palestinarrek ura izan dezaten sinadura eskatzen digutenak. Profetak dira gure Europa beldurtu honetan minarete musulmanak eraikitzeko eskubidea aldarrikatzen dutenak. Profetak dira bihartik aurrera, Kopenhagen, 192 estatu-bururen aurrean Ama Lurraren zauriak eta arriskuak oihukatuko dituztenak. Profeta da Aminatu Haidar, hil arteko gose-greba egiten ari den emakume sahararra. Profetak dira giza eskubideen alde borrokatu ziren eta borrokatzen diren guztiak, botere politikoen aurka beti, botere erlijiosoen aurka gehienetan. Profeta handia da Jon Sobrino, aste honetan bertan −hil aurretik behingoz− Doctor Honoris Causa aitortua izango den jesuita bilbotarra. Profetak dira, gure eliz erakunde zaharkituak berritu eta gaurkotu daitezen, gizatasunez eta ebanjelioz jantzi daitezen ahalegintzen direnak.\nZu ere bai, izan zaitez profeta zauden tokian, zeure erara. Sar zaitez web orri batean eta sina ezazu, bildu ezazu zeure ahotsa profeten ahotsarekin. Izan zaitez profeta, goraki nahiz apalki, ez dio axola. Baruk profetak aspaldi amestu zuen bezala, amestu ezazu zuk ere Jerusalem berria. Amestu dezagun eta iragarri, eta saia gaitezen eraikitzen gizarte berria, ekonomia berria, erlijio berria. Amestu eta iragarri eta eraiki dezagun Jainkoaren eta izaki guztien hiria, eta izen berriak jarriko dizkiogu, Baruk profeta zaharrak bezala: Jerushalom, hau da, “bakearen etxe”, edo Jerusedek, hau da, “justiziaren etxea”. Jerusalem, Jerushalom, Jerusedek: “Bakearen etxea”, “Justiziaren etxea”, “Justizian bakea”, “Begirunean poza”. Izan zaitez profeta.\nEzkor nabilela ta\nGizaeskubideen eguna gaur. Betor, betor. Akordarazi gaitzala, demokraziarekin eta besteokin bezala, zein gutxi ahalegintzen garen eskubide eskurako hauekin: ez esku eta ez beso, besamotz eta maingututa uzten gaituzte. Zenbat eskubide guretzako omen direnak eztabaidatzen ari dira Kopenhagen?\nLehen eguraldiaz beste galdezanpatzen naute egunotan Kopenhagez. Ez dudala argirik batetxore ikusten handik. Esan badiet, esan diet ba. –\n2009(e)ko abenduaren 4a\nMendiko behatokitik Landakora\nGaur arratsalde grisaren arrean, gure dorrelatz luze buxtiari arrima natzaio. Harrien gorrixkari dirdirtxo brillua zerion, hodeilainoen atzeko zeru aidatuak argituta.\n– Mendiko txokotik Landakora niak bihar\n2009(e)ko abenduaren 1a\nGure lau haizeak nola, hala dut gustukoxe, haize banatarako liburua eskura irakurgai prest ukatea. Teologia alor sakoneko, eskritura barneko mardulen bat, atalez atal mantxo zurrupatzekoa; euskara gozoko onduentxoren bat, bigarren haizeari dagokion sortatik; mundu zabaleko berri oparoen aberastasunekoren hirugarren bat; eta, laugarren haizeari, hegoari, ikuspegi orotariko ta martxosoen bildumakoren bat eskaini ohi diot opari. Tarteka, liburuxka panpoxen bat eskuratzen badut, orrikopuru arin samarrekoa edo, ibilian eta abiadan irakurtzeko hautatuen mesanotxeko iladan kokatzen dut hura, eguraldi xamurrak lagunduta dastatzeko. Gaur xurgatu dut halako panpirina.\nBi Marra Arrosa-ren orriartean eraman dut abenduko lehen egunaren erdia pasatxo. Atzo iritsi zitzaidan liburua: irakurterraza iritzi nion orrialde pare bat laztandu orduko. Gaur goizean Arantzazuko koxken artean hasi eta arratsalde erdirako goitik behera irakurri ta gozatua neukan. Eskerrik asko Jasone Osorori ta Lander Garrori (honi, Gibel solasa-gatik).\nTeologia ikasten niharduen Michel Quoist idazle apaiz pentsalariaren\nBeldur diot, itzela lehenbiziko elurregunaren itzala. Zenbat asaldatzen dituen elurrak, eta zenbateraino! Nola egonezindu, gero! Halaxe zebiltzan, gozapen asalda durduritan atzo Bilboko Bego


Lasterkari aitzindaria • ZUZEU\nJoxe Aranzabalen Faroak “neska lasterkarien bide-erakusletzat” jotzen duen Lourdes Gabarainen berri eman digu. Ángela Sepúlvedak El Confidencial agerkarian plazaratu duen erreportajeak, “Las primeras corredoras de maratón en España”, ekarri dio tolosarra gogora.\nArgazkia ezagun egin zitzaidan, eta poza ekarri zidan, bertan Lourdesek gaztetasuna, poza, indarra eta zalutasuna transmititzen baititu. Eta nortasuna. Irakurri nuenean behin ikusle bati, gizonezkoa bera, zaplasteko bat eman ziola, burla egiten hasi zitzaiolako bere bularrak zirela-eta –entzun!–, pentsatu nuen garai hartan horrelako zenbat agoantatu beharko zituen.\nemakume aitzindariak, Joxe Aranzabal, lasterkariak, Lourdes Gabarain\nEuspot lehiaketan parte hartu duten 34 spotak ikusgai


2016ko Donostiako Aste Nagusiko kontzertuak: Ken Zazpi eta Fangoria | Donostiako Aste Nagusia | EITB\nEfecto Pasillo, Sweet California, Antonio Orozco, Protocolo Kaoshy, Michael Legend eta Orquestra Mondragon ere arituko dira Sagueseko Zabalgunean.\nAlaskak eta Natxo Canutek osatzen dute Fangoria.\nGero eta gutxiago falta da 2016ko Donostiako Aste Nagusirako. Hilaren 13an hasiko dira festak, eta dagoeneko jakina da egitaraua. Ohi bezala, musika zaleek izango dute zer gozatua, Sagueseko Zabaldegiko kontzertuetan gustu guztientzat izango baita aukera.\nEfecto Pasillo kanariarren doinu alai eta dantzagarriak entzungo dira aurreneko egunean (abuztuak 13). Kontzertua, besteak bezala, 23:45ean hasiko da.\nEuskal talde batek hartuko dio lekukoa, abuztuaren 14an. Eñaut Elorrieta buru dutela, Ken Zazpi talde bizkaitarrak joko du Saguesen. Iazko azaroan kaleratutako Phoenicoperus lanean bildutakoez gain, euren ibilbideko kanta ezagunenak ere eskainiko dituzte.\nAndre Maria Egunean Fangoriaren txanda izango da. Alaskak eta Nacho Canutek osatutako taldeak bere azken diskoa aurkeztuko dute Donostian: Canciones para robots romanticos.\nAbuztuaren 16an gaztetxoek bereziki maite duten talde bat igoko da oholtza gainera: Sweet California, Sonia Gomezek, Tamy Nsuek eta Alba Reigek osatutako girlband espainiarra, alegia.\nOso bestelako doinuak entzungo dira biharamunean, abuztuaren 17an. Celtas Cortos talde espainiar ezaguna izango da Sagueseko Zabalgunean. Bi milioi disko baino gehiago salduta eta 1.500 kontzertu baino gehiago eskainita, musika munduan daramatzaten 30 urteak ospatzen ditu Jesus Cifuentesen taldeak. Donostian, proiektu berri bat aurkeztuko dute Irun Hiria Musika Bandarekin batera. Formatu berri honekin taldearen musika-ibilbide osoa errepasatuko dute, inoiz baino ilusio eta indar handiagoarekin.\nAntonio Orozco sortzez katalana baina doinuz andaluziarra den musikariaren kontzertua izango da abuztuaren 18an. Destino izeneko biran dago murgilduta Orozko, izen bereko bere zortzigarren diskoa aurkezteko.\nAbuztuak 19an kontzertua baino, ikuskizuna izango da Donostiako Saguesen. Protocolo Kaoshy taularatuko baita. 50 artistak eta 15 teknikarik eskainitako emanaldia da Protocolo Kaoshyrena. Dantzariak, go-goak, musikariak, kantariak, DJak, dracg queenak, eta akrobatak izango dira, besteak beste oholtza gainean.\nAzken egunean, abuztuaren 20an, kontzertu bana izango dira Saguesen eta Konstituzio plazan. 23:45ean Michael Jacksonen omenez eta haren abestiak eskaintzeko sortutako taldea arituko da Zabalgunean: Michael Legend.\nOrdu laurden arinago, Orquestra Mondragon talde mitikoak emanaldia eskainiko du Konstituzio plazan. 35 urte baino gehiago eta 14 album argitaratu ondoren, Javier Gurruchaga eta Orquesta Mondragonen doinuez gozatzeko aukera izango da, beste behin ere.\neste behin ere.\nKontzertuak Donostia 2022


Parke eolikoen aurkako kontzentrazioak, Iruñean, bihartik eta etzi - Ultzama - Amezti.eus\nParke eolikoen aurkako kontzentrazioak, Iruñean, bihartik eta etzi\nAmezti.eus 2021-10-05 20:00\nEtsainen aurreikusitako parke eolikoa\nHaize Berriak plataformak kontzentrazio zaratatsuak deitu ditu Iruñean bihar (asteazkenean) eta ostegunean Nafarroako eraiki nahi diren makroproiektu eolikoen kontra.\nNafarroa Arenan deitu dituzte bi kontzentrazioak. Lehena bihar, urriaren 6an, izanen da goizeko 8:30etatik 10:00ak bitartean. Eta, bigarrena, ostegunean (urriaren 7an) arratsaldeko 17:30etatik 20:00ak arte. Hain zuzen ere, bertan antolatu da Trantsizio ekologikorako industriaren nazioarteko II. kongresua, eta, "merezi duen ongietorria" eman nahi diote.\nKontzentrazioez gain, #BerriztagarriakBaiHonelaEz jardunaldi alternatiboak ere antolatu ditu Haize Berriak aste honetan. Bertan, adituen laguntzarekin batera, trantsizio justu eta demokratiko batera nola jo aztertuko dute. Lehenengo hitzaldia atzo izan zen, eta bigarrena bihar, asteazkena, izanen da Kondestable Jauregian, Iruñean, 18:30ean. Sarrera librea da edukiera bete arte, eta internet bidez ere jarraitu daiteke hurrengo estekan:\nAlbiste astea da Parke Eolikoei dagokionez, izan ere eta bestalde, atzo bukatu zen helegiteak aurkezteko epea. 2000tik gora bildu dira: bost udalek, 27 kontzejuk, eta Sustrai edo Haize Berriak plataformek aurkeztu dituzte, hainbat herritarrez gain. Gogoratu, gurean, Etsainen aurreikusten dela Parke Eolikoetako bat, bertan, 200 metroko bederatzi errota jartzea proposatzen da behin behinean onartutako aurreproiektuan.


George Granville Barker - Wikipedia, entziklopedia askea.\nLoughton (en) , 1913ko otsailaren 26a\nItteringham (en) , 1991ko urriaren 27a (78 urte)\nElizabeth Smart (en)\nGeorge Granville Barker (Essex, 1913 - Itteringham, 1991) britainiar poeta, antzerkigile, eleberrigile eta kritikaria .\nHogei urte zituela (1933an) argitaratu zuen lehen poema-liburua, Thirty preliminary poems (Hogeita hamar poema atariko). 1937an Calamiterror idatzi zuen, Espainiako Gerra Zibilak iradokia; 1940an Lament and triumph (Auhenak eta garaipena), 1950ean A vision of beasts and gods (Piztien eta jainkoen ikusmena). Antzerki-obrak ere idatzi zituen, The Seraphina eta In the shade of the old apple tree (1958, Sagarrondo zaharraren itzalean); eleberri bat, The dead seagull (1950, Hildako kaioa), eta Essays (1970, Saiakerak) idazki kritikoen bilduma.


Aldizkariak - Euskal Herria Aldizkaria - mendia, kultura, natura, bidaia aldizkaria\nINDEX 2002-2010 | Aldizkariak\nAurkibideaEskaerarako Aukeratu Valderejo ezagutu: ibilbideak, gida\nHerri harresidunak, memorian zehar bidaia\nGaztelugatxe, edertasun naturala\nEuskal Pirineoari itzulia: 15, 16 eta 17. Etapak\nAzkoitia, ospetsu eta pilotarien jaioterria\nTrufa, jainkoen janaria\nSchiermonnikoog irla Herbereetan 33. ZBKIA. 2008KO APIRILA - MAIATZA\nAurkibideaEskaerarako Aukeratu Urbasa, mendiko ibilbideak\nTrianoko mendiak, burdinezko Bizkaian zehar ibilbideak\nAlmadiariak, ilustrazio etnografikoak\nEuskal Pirineoari itzulia: 18, 19 eta 20. Etapak\nBaleak eta baleazaleak, bere historiaren bila bidaia\nSamaniego, Arabar Errioxaren xarma\nSalar de Uyuni Bolivian 34. ZBKIA. 2008KO EKAINA - UZTAILA\nAurkibideaEskaerarako Aukeratu Euskal Kostaren trekking-a, Lapurditik Bizkaiara\nTontorretan lo egin, ilunabarreko igoerak\nHaurrekin irteerak, abenturak familian\nBilboko Arte Ederretako museoa, 100 urtetan inspirazio\nTrinketea, jatorrira bidaia\nAraitz, lasaitasunerako arana\nEtna sumendiari itzulia 35. ZBKIA. 2008KO ABUZTUA - IRAILA\nAurkibideaEskaerarako Aukeratu Pirineoak, 100 ingurune ezagutzeko\nMusika kioskoak, historiaren lekuko\nEuskal Kostaldearen trekking-a (5, 6, 7 etapak)\nEraikuntzak harri lehorrean, teknika zaharrena\nMarkina-Xemein, jaunen Bizkaia\nMendiak aterpearekin Gipuzkoan\nNakuru lakua Kenian 36. ZBKIA. 2008KO URRIA - AZAROA\nAurkibideaEskaerarako Aukeratu Baztan, aran berdeaErromanikoa Euskal HerrianUdalatx, igoera guztiakEuskal Kostaldearen trekking-a (8, 9, 10 etapak) Mosketeroen arrastoaren atzetikKanbo, Lapurdiko biotzaHegoaldeko Georgietara espedizioa 37. ZBKIA. 2008KO ABENDUA - 2009KO URTARRILA\nAurkibideaEskaerarako Aukeratu Garai bateko hiru ibilbideetatik ibilbideakBardetatik globoz bidaiaEuskal Kostaldearen trekking-a (11, 12, 13 etapak) Sagardoa. Etnografiko ilustrazioakParke bereziak. Natura eta artetik txangoak.Gesaltza Añana. Arabako gatzati haranaAkitania patinez 25 TRABESIA HANDI\nAurkibideaEskaerarako Aukeratu 2, 3, 4 eta 5 egunetako ibilaldiak Harpidetu zaitez EUSKAL HERRIA ALDIZKARIA eta SUA EDIZIOAK argitaletxeko nobedadeak posta elektronikoz jasotzeko EL MUNDO DE LOS PIRINEOS


Oiarpeko pilotariek hiru finalerdi jokatuko dituzte asteburu honetan | El Diario Vasco\nOiartzunOiarpeko pilotariek hiru finalerdi jokatuko dituzte asteburu honetan\nOiarpeko pilotariek hiru finalerdi jokatuko dituzte asteburu honetan\nOroitz Seinek igandean jokatuko du finalerdia. / BASTEROBERRI\nBASTEROBERRI OIARTZUN. Viernes, 2 marzo 2018, 08:13\nAstebururo bezala, Oiarpeko pilotariek asteburu honetan ere partidak izango dituzte. Asteburu honetan, ordea, aipagarria Oiarpeko pilotariek hiru finalerdi jokatuko dituztela.\nGaurko lehen partida, ilunabarreko 19:00etan izango dute Oiarpeko pilotariek Lizartzan Tolosako pilotarien kontra. Udaberriko txapelketako lehenengo fasea izango dute honako hau.\nGaurko gainerako partidak Madalensoro pilotalekuan izango dira 19:15ean hasita. Lehenengoa, Gipuzkoako Eskuz Binakako txapelketaren baitan Aloña Mendikoen aurka, final zortzirena jokatuko dute. Bigarrena, berriz, Udaberriko txapelketako partida izango dute Tolosaren kontra.\nLarunbatean, Gipuzkoako trinketeko finalerdiak jokatuko dituzte Oiarpeko pilotariek Iruran. Lehenengoa arratsaldeko 15:00etan jokatuko dute Hernaniren kontra. Bigarrena, Tolosa-Aurreraren kontra jokatuko dute.\nIgandean, Oroitz Sein oiartzuarrak Eskuz banaka Euskal Herriko Kluben arteko txapelketako finalerdia jokatuko du Tolosako Beotibarren. Igandean bertan, goizeko 10:00etan Oiarpeko Aranburu eta Zalakain Herrerako txapelketan ariko dira.\nMartxoaren 8aren harira hitzorduak antolatu dira Berdintasun batzorde teknikoa eta politikoa sortu ditu Udalak


kritiken hemeroteka » Ipurdi argidunen xarma\nKondesa esku-guria / Milena Agus (Fernando Rey) / Denonartean, 2010\nIpurdi argidunen xarma Bixente Serrano Izko / Berria, 2010-09-05\nEuskarazko argitalpen zigilu berri bat dugu Nafarroan, Cenlit argitaletxearen eskutik: Denonartean izenekoa. Haren asmoa kalitate oneko eta nazioartean oihartzun handia izandako —azken hori irakurle eta itzulpenen kopuruan neurgarria— obra literario berriak euskaratzea ei da. Nire ongietorria egitasmoari, kalitateko literaturarekin uztarturiko irakurzaletasuna gizarteratze aldera.\nEne gaurko hau dugu lehen emaitza, Milena Agus idazle italiarraren Kondesa esku-guria alegia, denon estimuko Fernando Rey itzultzaileak euskaraturik. Eleberri polita, politegia nire egia erratera, Milena Agusen hau. Atsegin-atsegina irakurtzeko, eta ez bizitzaren gai eta aspektu itsusiei, bizitzaren alde higuingarriei ez erreparatu edo beraiek mozorrotzeagatik, baizik eta estiloagatik eta narrazioaren hariak brodatzeko maneragatik. Landuriko gaiak bizitzaren alde sakonak eta eragingarriak direla hobeto adierazten du, agian, gaztelaniazko bertsioaren tituluak —La imperfección del amor-ek, alegia—, baina erredukzionista egiten zait hau, bertze gai anitz gehiago agertzen baitzaizkigu nobelatxoan. Bereziki gainbehera, baina baita ere heriotza eta suizidioa, edertasun grina, barne-barneko anbizioak eta haien inguruko ilusio eta etsipenak, bizitzari aurre egiteko era hunkigarri bezain xelebreak…\nGaiek beraiek baino gehiago, tonuak, estiloak, objektuen eta pertsonaien trataerak ematen diote gorpuzkera eleberriari, honen garapen narratibo trebeaz gain. Nahiz eta gaiak eta arazoak errealak eta azken buruan nork bere bizimoduan baina den-denok gure egitekoak diren, egileak fantasiazko mundu batean, protagonistek bizi duten ilusiozko mundu batean, ikusarazten dizkigu gauzak, ez preseski mundu zoriontsu batean, bai aldiz zorion bila. Jatorrizko titulua —La kontessa di ricotta— eta euskarazkoa ongi dagozkio, gaztelaniazkoa baino hobeto, narrazioaren gorpuzkerari.\nPortzelana hauskorrezko edo gurin bigunezko protagonistak landu ditu nobelagileak, urrezko iraganeko baina urtzen ari zaion oraineko familia baten azken kumeak, hiru andre ameslari gainbeheraren altzoan, bakoitza bere erara: bata, gazteena, gure esku-guria, guztiz ezgai bizitza errealeko gauzei, ezta seme bitxiari ere, eskuz-eta eusteko, bere borondate ona gorabehera; bertze bat, bigarrena, bere gorputz eder, senar eta desiozko amatasunarekin maiteminduta, ez jakin zein sentimenduri eman pisu handiago une bakoitzean; eta ahizpa nagusia, ogibide homologatua duen bakarra, baina urrezko iragana berreskuratzeko obsesioak bizi duena. Hirurak, auzo-etxe bihurturiko euren jauregi zaharreko apartamentu banatan bizitzen, oso modu italiarrean.\nGazte literatura dela pentsa daiteke fabulatzeko moduagatik, baina guztiz helduentzako —oraindik ere haur begiak galdu ez dituzten helduentzako behintzat— deritzot nik fabula honi, gaien aldetik. Hain zuzen talka egite horrek, horren modan dagoen estilo eztiak —haur ipuin klasikoak gogorarazten dizkigun artifizioak— zer eta azken buruan gainbehera eta haren aurreko ezintasuna tratatzeko, ematen dio eleberriari, ene ustez, haur-begiekin batera ezinbertzeko eskarmentua duten helduentzako literatura izaera. Italo Calvinoren eleberri-fabulak izan ditu buruan Milena Agusek bere hau idazterakoan, sarreran bertan, goiburu gisa, aipu bereziaren bidez adieraztera eman duen bezala: gizon handikote eta ume bateko bikotearen begietan, ipurtargiak, hurbiletik, zomorro nazkagarriak dira, bai, baina politak halaz ere beren ipurdi argidunekin, euren argitan eskutik heldu eta aurrera egiteko modukoak.